[bookmark: _GoBack]MINISTARSTVO GRADITELJSTVA I PROSTORNOGA UREĐENJA

· NACRT













PRIJEDLOG
ZAKONA O PROCJENI VRIJEDNOSTI NEKRETNINA,
S KONAČNIM PRIJEDLOGOM ZAKONA

























Zagreb, veljača 2015.

PRIJEDLOG ZAKONA
O PROCJENI VRIJEDNOSTI NEKRETNINA
S KONAČNIM PRIJEDLOGOM ZAKONA


I. USTAVNA OSNOVA ZA DONOŠENJE ZAKONA

Ustavna osnova za donošenje ovoga Zakona sadržana je u članku 2. stavku 4. podstavku 1. Ustava Republike Hrvatske (Narodne novine, broj 85/2010 – pročišćeni tekst i 5/2014 – Odluka Ustavnog suda Republike Hrvatske).

II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI

Ocjena stanja

Uredbom o procjeni vrijednosti nekretnina (Narodne novine, broj 74/2014) - u daljnjem tekstu: Uredba, uređena su temeljna pitanja procjene vrijednosti nekretnina, a pripadnim Pravilnikom o metodama procjene vrijednosti nekretnina (Narodne novine, broj 79/2014) - u daljnjem tekstu: Pravilnik, podrobnije su razrađene metode procjene vrijednosti nekretnina. Uredbom i Pravilnikom uvodi se u naš pravni sustav procjena vrijednosti nekretnina na način kako je to određeno u standardima i propisima zemalja Europske unije. Prilikom izrade Uredbe i Pravilnika korištena je najbolja praksa iz Europske unije uz prilagodbu lokalnim uvjetima: Baugesetzbuch - 2011 (BauGB); Immobilienwertermittlungsverordnung – 2010 (ImmoWertV);  European Valuation Standards – 2012 (EVS) i International Valuation Standards – 2010 (IVS). Uredbom se uspostavlja sustav procjenjivanja vrijednosti nekretnina koji se temelji na tri stupa, a to su: procjenitelji odnosno osobe koje će procjenjivati, metode kojim se procjenjuje i podatci na temelju kojih se procjenjuje.
Razlog donošenja Uredbe i Pravilnika bio je nedostatak sustavnih pravila za procjenu vrijednosti nekretnina, što je dovodilo do brojnih nepravilnosti u praksi prilikom procjene vrijednosti nekretnina za tržište, kao i procjene vrijednosti nekretnina u određenim postupcima, primjerice u postupcima izvlaštenja ili u postupcima raspolaganja nekretninama u vlasništvu jedinica lokalne i područne (regionalne) samouprave  te države. Na tu se okolnost upozorava i u Strategiji upravljanja i raspolaganja imovinom u vlasništvu Republike Hrvatske za razdoblje od 2013. do 2017.
Učinkovito upravljanje i raspolaganje nekretninama kao preduvjet podrazumijeva poznavanje vrijednosti tih nekretnina. Neovisno o tome je li riječ o nekretninama u vlasništvu Republike Hrvatske, jedinica lokalne i područne (regionalne) samouprave, pravne ili fizičke osobe, vrijednosti nekretnina od bitnog su značenja za njezina vlasnika. Svaka od navedenih kategorija vlasnika u svojim bilancama sadrži i nekretnine. Nekretnine se mogu koristiti kao pasivni gospodarski potencijal ili se njima namjerava aktivno raspolagati, ali osnovna značajka svake nekretnine jest njezina vrijednost. Procjenjivanje vrijednosti nekretnina koristi se u prometu nekretnina, za utvrđivanje vrijednosti objekta zaloga, osiguranja imovine, razvrgnuća suvlasničkih zajednica, pitanja ulaganja i povećanja vrijednosti nekretnina, pitanja opterećenja i umanjenja vrijednosti nekretnine, provođenja postupka uređenja građevinskog zemljišta, urbane komasacije, izvlaštenja kao i drugih poslova glede zemljišnih čestica.
Nakon određenog razdoblja uspješne primjene Uredbe i  Pravilnika uočene su određene pravne praznine, zbog čega se pokazala potreba navedenu materiju urediti donošenjem posebnog propisa. 
Europski parlament i Vijeće EU usvojili su 28. siječnja 2014. Mortgage Credit Directive u čijem se uvodnom dijelu očekuje od zemalja članica da osiguraju nacionalne propise o procjenama vrijednosti nekretnina.
Nadalje, u okviru Izvješća o provedbi Plana provedbe specifičnih preporuka za države članice 2014. navedena je obveza Vlade Republike Hrvatske da u što skorijem roku obavi sve potrebne pripremne radnje za uvođenje poreza na nekretnine. Iz tih se razloga u okviru djelokruga Ministarstva graditeljstva i prostornog uređenja pristupilo izradi Prijedloga zakona o procjeni vrijednosti nekretnina, s Konačnim prijedlogom zakona koji će pravne praznine uočene u Uredbi otkloniti tako što će propisati nadležnost, sastav i način rada procjeniteljskih povjerenstava. Ovo je nužna pretpostavka za uvođenje poreza na nekretnine jer bi upravna tijela jedinica lokalne i područne (regionalne) samouprave i povjerenstva bila lokalno nadležna za pribavljanje, evaluaciju i izdavanje podataka o tržištu nekretnina, vođenje zbirke kupoprodajnih cijena, a na temelju podataka iz zbirke kupoprodajnih cijena za izradu planova približnih vrijednosti i izlučivanje drugih podataka nužnih za procjenu vrijednosti nekretnina, osobito stope kapitalizacije, koeficijenata za prilagodbu, indeksnih nizova, koeficijenata za preračunavanje, poredbenih pokazatelja za izgrađene nekretnine i sl. 

Osnovna pitanja koja se uređuju ovim Zakonom i posljedice koje će donošenjem Zakona proisteći

Predloženim zakonom uređuju se osnovni pojmovi iz područja procjena vrijednosti nekretnina, određuju se procjenitelji, sastav i nadležnosti procjeniteljskih povjerenstava i visokog procjeniteljskog povjerenstva, nadležnosti upravnih tijela županija, Grada Zagreba i velikoga grada u provedbi ovoga Zakona, metode procjenjivanja vrijednosti nekretnina, način procjene vrijednosti prava i tereta koji utječu na vrijednost nekretnine, način procjene vrijednosti naknade za izvlaštene nekretnine, način prikupljanja, evidentiranja, evaluacija i izdavanje podataka potrebnih za procjene vrijednosti nekretnina za sve nekretnine u Republici Hrvatskoj neovisno o tome u čijem su vlasništvu.
Na temelju predloženog zakona osnovala bi se procjeniteljska povjerenstva na razini županija i velikih gradova, pristupilo bi se formiranju zbirke kupoprodajnih cijena i automatskoj razmjeni podataka za cijelu državu (županije i veliki gradovi), a izdavanje izvadaka iz zbirke bilo bi u nadležnosti upravnih tijela jedinica lokalne i područne (regionalne) samouprave.
Kvalitetni podaci o realiziranom prometu nekretnina jedan su od tri temeljna stupa procjenjivanja, pa je na tom planu prilikom izrade Prijedloga zakona uspostavljena suradnja s Ministarstvom financija - Poreznom upravom kako bi se formulirao kvalitetan normativni okvir za prikupljanje i evidentiranje podataka o realiziranom prometu nekretnina. Daljnjom evaluacijom prikupljenih podataka i uspostavom Informacijskog sustava tržišta nekretnina (eNekretnine), u čijem su sastavu zbirke kupoprodajnih cijena, omogućilo bi se i Poreznoj upravi kvalitetnije donošenje odluka iz njezinog djelokruga. Predloženim zakonom, prilikom formiranja procjeniteljskih povjerenstava pri jedinicama lokalne i područne (regionalne) samouprave, uključuje se i predstavnike Porezne uprave radi boljeg uvida u evaluaciju podataka.
Zakonom se propisuju prekršaji i odgovarajuće kazne za pravne i fizičke osobe u slučaju nepridržavanja odredaba ovoga Zakona.
Predloženi zakon sustavno uređuje pitanja procjene vrijednosti nekretnina, te će  doprinijeti pravnoj sigurnosti za investitore i vlasnike nekretnina.

III. OCJENA I IZVORI POTREBNIH SREDSTAVA ZA PROVOĐENJE ZAKONA

Za uspostavu sustava procjenjivanja predviđeni su troškovi za nabavu informatičke aplikacije i održavanje softvera, te izradu početnog stanja baze i cjenovnih blokova, a za provedbu Zakona troškovi procjeniteljskih povjerenstava i visokog procjeniteljskog povjerenstva. 

Sredstva za nabavu informatičke aplikacije potrebne za uspostavu baze podataka (Zbirke kupoprodajnih cijena i Pregleda približnih vrijednosti) u iznosu od 1.625.000,00 kn osigurana su u Državnom proračunu Republike Hrvatske za 2015. godinu na poziciji A538071-4262 - Procjena vrijednosti nekretnina. Na poziciji A538071-3232 u 2015. godini osigurano je 150.000,00 kn za održavanje softvera. Sredstva za izradu početnog stanja baze i cjenovnih blokova u iznosu od 1.625.000,00 kn također su osigurana u Državnom proračunu Republike Hrvatske za 2015. godinu, na poziciji A538071-3237. 

Kroz razdoblje od 6 mjeseci u godini očekuju se i mjesečni troškovi za svakog od pet vanjskih članova visokog procjeniteljskog povjerenstva koji ne dolaze iz središnjih tijela državne uprave. Sveukupni troškovi visokog procjeniteljskog povjerenstva time se procjenjuju do ukupnog iznosa od oko 100.000,00 kn u proračunskoj godini. Projekcija troškova izrađena je sukladno Odluci Vlade Republike Hrvatske o visini naknade članovima povjerenstava, vijeća, savjeta, radnih skupina i drugih sličnih tijela od 5. svibnja 2011. godine, a sredstva su osigurana u Državnom proračunu Republike Hrvatske za 2015. na poziciji A 538071-3291. 

Sukladno svemu navedenom, ukupni troškovi uspostave sustava procjenjivanja i provedbe Zakona predviđeni su u iznosu od 3.500.000,00 kn, a sredstva su, kao što je spomenuto, osigurana u Državnom proračunu Republike Hrvatske za 2015. godinu na poziciji A 538071 - Procjena vrijednosti nekretnina.
	
U projekcijama Državnog proračuna Republike Hrvatske za 2016. i 2017. godinu na poziciji A 538071 - Procjena vrijednosti nekretnina, osigurano je po 500.000,00 kn godišnje za troškove održavanja softvera, nadogradnje baze podataka prema potrebi, te visokog procjeniteljskog povjerenstva.

Troškove procjeniteljskih povjerenstva osnovanih u županijama, Gradu Zagrebu, odnosno velikom gradu, snose županije, Grad Zagreb, odnosno veliki gradovi. Napominje se da će za izdavanje podataka u okviru povjerenih poslova upravna tijela jedinica lokalne i područne (regionalne) samouprave imati mogućnost naplate odgovarajuće pristojbe odnosno naknade.

		Provođenje Zakona ne iziskuje dodatna zapošljavanja državnih službenika niti službenika u jedinicama lokalne i područne samouprave.

IV.	OBRAZLOŽENJE PRIJEDLOGA ZA DONOŠENJE ZAKONA PO HITNOM POSTUPKU

Donošenje ovoga Zakona predlaže se po hitnom postupku sukladno članku 204. Poslovnika Hrvatskoga sabora (Narodne novine, broj 81/2013) iz osobito opravdanih razloga. Naime, Vlada Republike Hrvatske je na sjednici 24. travnja 2014. godine prihvatila Nacionalni program reformi Republike Hrvatske, izrađen u okviru procesa usklađivanja ekonomske politike s ciljevima i odredbama definiranima na razini Europske unije poznatim pod nazivom Europski semestar. Nacionalni program reformi je između ostalog predvidio uvođenje fiskalnog registra i poreza na nekretnine do 01. siječnja 2016. godine, te je s tim u vezi potrebno do tada u cijelosti uspostaviti sustav vrednovanja nekretnina.

Iz ovih razloga predlaže se da predmetni Zakon stupi na snagu osmoga dana od dana objave u Narodnim novinama.




V.	TEKST KONAČNOG PRIJEDLOGA ZAKONA O PROCJENI VRIJEDNOSTI NEKRETNINA, S OBRAZLOŽENJEM
1. [bookmark: _Toc387056225] OPĆE ODREDBE
[bookmark: _Toc387056226]Predmet Zakona
Članak 1.
Ovim Zakonom uređuju se osnovni pojmovi iz područja procjene vrijednosti nekretnina, određuju se procjenitelji, sastav i nadležnosti procjeniteljskih povjerenstava i visokog procjeniteljskog povjerenstva, nadležnosti upravnih tijela županija, Grada Zagreba i velikoga grada u provedbi ovoga Zakona, metode procjenjivanja vrijednosti nekretnina, način procjene vrijednosti prava i tereta koji utječu na vrijednost nekretnine, način procjene vrijednosti naknade za izvlaštene nekretnine, način prikupljanja, evidentiranja, evaluacija i izdavanje podataka potrebnih za procjene vrijednosti nekretnina za sve nekretnine u Republici Hrvatskoj neovisno o tome u čijem su vlasništvu.
[bookmark: _Toc387056227]Primjena Zakona
Članak 2.
(1) Ovaj Zakon primjenjuje se prilikom procjene vrijednosti nekretnina, njihovih sastavnih dijelova, njihovih pripadaka i drugih stvarnih prava na nekretninama, kao tržišne vrijednosti.
(2) Procjena vrijednosti nekretnine iz stavka 1. ovoga članka multidisciplinarni je postupak tržišnog vrednovanja prema zadatcima naručitelja, koji provode stalni sudski vještaci za procjenu nekretnina i stalni sudski procjenitelji, čije ovlasti  proizlaze iz posebnih propisa kojima se uređuje rad sudova i postupci izvlaštenja. 
(3) Ovaj Zakon primjenjuje se i prilikom procjene vrijednosti nekretnina za koje ne postoji tržište. U takvim slučajevima vrijednost nekretnine se procjenjuje na temelju tržišnih modela.
[bookmark: _Toc387056228]Pojmovi
Članak 3.
(1) Pojedini pojmovi u smislu ovoga Zakona imaju sljedeće značenje:
1. cjenovni blokovi grupe su katastarskih čestica koje prema lokalnim uvjetima na tržištu nekretnina postižu sličnu cijenu
2. čisti prihod je razlika između ukupnoga godišnjeg prihoda i troškova gospodarenja
3. daljnja obilježja nekretnine obuhvaćaju stvarno korištenje, prihode, površinu katastarske čestice, oblik katastarske čestice i svojstva tla (bonitet, pogodnosti za gradnju, onečišćenje i sl.), a na izgrađenoj građevnoj čestici to su stanje građevine, njezina namjena, godina građenja, način gradnje, oblikovanje, veličina, opremljenost, energetska svojstva i energetski razred te prinos od njezinog korištenja
4. dan kakvoće je trenutak na koji se odnosi stanje (kakvoća) nekretnine koje je mjerodavno za procjenu vrijednosti nekretnine
5. dan vrednovanja je trenutak na koji se odnosi procjena vrijednosti nekretnine
6. doprinosi se odnose na komunalni i vodni doprinos te na administrativne troškove  potrebne za ishođenje građevinske dozvole
7. dužina trajanja osnovanog prava građenja jest ugovoreno razdoblje osnovanog prava građenja izraženo u godinama i utvrđuje se prema održivom vijeku korištenja građevine za čiju se gradnju osniva pravo građenja, a najduže prema dužini trajanja koja je uređena posebnim propisima
8. evaluacija podataka obuhvaća evidentiranje obilježja koje utječu na vrijednost nekretnine, evidentiranje daljnjih obilježja nekretnine i evidentiranje drugih obilježja u ovisnosti o osobitostima lokalnog tržišta nekretnina u zbirku kupoprodajnih cijena te izvođenje nužnih podataka iz zbirke kupoprodajnih cijena.
9. indeksni nizovi (bazni indeksi) jesu nizovi kojima se prate promjene općih vrijednosnih odnosa na tržištu nekretnina tako da se prosječan odnos cijene nekretnine nekog obuhvaćenog razdoblja stavi u odnos s cijenama nekretnina iz baznog razdoblja s indeksnim brojem 100
10. interkvalitativno izjednačenje je postupak preračunavanja razlika u vrijednosti poredbenih cijena katastarskih čestica, približnih vrijednosti zemljišta odnosno poredbenih pokazatelja izgrađenih katastarskih čestica do kojih dolazi zbog razlika u njihovim kvalitativnim obilježjima u odnosu na katastarsku česticu koja je predmet procjene vrijednosti (odstupanja u kakvoći) pomoću koeficijenata za preračunavanje
11. kamata na nekretninu (prinos nekretnine) je godišnji čisti prihod koji se može ostvariti od naknade za najam ili zakup nekretnine
12. kamata na pravo građenja (prinos prava građenja) je godišnji čisti prihod koji se može ostvariti od naknade za pravo građenja
13. kamatna stopa na nekretninu (stopa prinosa nekretnine, stopa kapitalizacije) je stopa kojom se prosječno kapitalizira tržišna vrijednost nekretnine, a dobiva se iz omjera tržišnih podataka o kamatama na nekretnine i vrijednostima prikladnih nekretnina uzimajući u obzir ostatak održivog vijeka korištenja građevina i izražava se u postotku, sve prema prihodovnoj metodi iz ovoga Zakona  
14. kamatna stopa na pravo građenja (stopa prinosa prava građenja) jest omjer kamate na pravo građenja i tržišne vrijednosti nekretnine neopterećene pravom građenja a izražava se u postotku
15. kategorije zemljišta utvrđuju se prema uređenosti katastarske čestice za gradnju na temelju prostornih planova i na temelju tehničkih, stvarnih i gospodarskih obilježja, uzimajući u obzir uvjete zaštite okoliša i ostale utjecajne čimbenike
16. koeficijenti za preračunavanje jesu koeficijenti pomoću kojih se preračunavaju razlike u vrijednosti istovrsnih nekretnina zbog odstupanja u njihovim obilježjima
17. koeficijenti za prilagodbu jesu koeficijenti koji se izvode iz odnosa prikladnih kupoprodajnih cijena i izračunatih vrijednosti istih nekretnina, a obuhvaćaju koeficijente za prilagodbu troškovne vrijednosti i koeficijente za prilagodbu prava građenja
18. konverzijske površine su zemljišne površine kojima se mijenja namjena ali i dalje ostaju u javnoj namjeni (primjerice prenamjena vojnih nekretnina u nekretnine namijenjene javnom obrazovanju, socijalnoj skrbi, zdravstvu i sl.)
19. međuvremensko izjednačenje je postupak preračunavanja razlika u konjunkturi do kojih dolazi zbog promjena općih vrijednosnih odnosa na tržištu nekretnina tijekom vremena pomoću indeksnih nizova
20. neuobičajene okolnosti odražavaju postojanje utjecaja na kupoprodajnu cijenu zbog potrebe ubrzane i/ili prisilne prodaje (ovršni postupak) ili drugog utjecaja koji nije u skladu s definicijom tržišne vrijednosti 
21. nužni podatci su podatci za procjenu vrijednosti nekretnine koji se izvode na temelju dovoljnog broja pribavljenih i evaluiranih podataka prikladnih kupoprodajnih cijena uzimajući u obzir opće vrijednosne odnose, a primarno obuhvaćaju kamatne stope na nekretnine, koeficijente za prilagodbu, indeksne nizove, koeficijente za preračunavanje i poredbene pokazatelje 
22. obilježja koja utječu na vrijednost nekretnine (obilježja nekretnine) jesu pravna i stvarna svojstva nekretnine kao kategorija zemljišta, namjena površina, način korištenja i uređenje površina, prava i tereti koji utječu na vrijednost, doprinosi i priključci, akti o gradnji, položajna obilježja, vrijeme čekanja, predvidivi ostatak održivog vijeka korištenja i daljnja obilježja nekretnine
23. obiteljska kuća je zgrada koja je u cijelosti namijenjena za stanovanje ili u kojoj je više od 70% bruto podne površine namijenjeno za stanovanje te ima najviše dvije stambene jedinice
24. održivi vijek korištenja je broj godina u kojima je građevinu moguće gospodarski koristiti dopuštenim načinom korištenja uz primjereno održavanje
25. odstupanja u kakvoći su razlike između obilježja koja utječu na vrijednost nekretnine
26. osobne okolnosti su utjecaji na kupoprodajne cijene u okolnostima kada su između ugovornih strana postojale posebne veze, rodbinske veze, gospodarske ili druge vrste veza
27. ostatak trajanja osnovanog prava građenja jest preostala dužina trajanja osnovanog prava građenja nakon revalorizacije izražena u godinama
28. plan približnih vrijednosti je kartografski prikaz cjenovnih blokova na području županije ili Grada Zagreba odnosno velikoga grada
29. pogonski troškovi su troškovi režija za posebne i zajedničke dijelove nekretnine te za zajedničke uređaje
30. položajna obilježja su obilježja nekretnine koja se odnose na prometnu povezanost, položaj stambenih i poslovnih sadržaja kao i utjecaj okoliša
31. poredbeni pokazatelji su pokazatelji koji prikazuju kupoprodajne cijene izgrađenih nekretnina u odnosu na neku pogodnu jedinicu, kao što je ostvarivi godišnji prihod, površina ili volumen
32. posebna značajna obilježja procjenjivane nekretnine su obilježja koja značajno utječu na vrijednost nekretnine i koja se mogu pojaviti nastavno na obilježja nekretnine, a primarno obuhvaćaju gospodarsku zastarjelost, natprosječno stanje održavanja, građevinske nedostatke, građevinske štete, svojstvo kulturnog dobra ili zaštićenog prirodnog dobra i značajna odstupanja prihoda koji se mogu postići na tržištu
33. prava i tereti su ona prava i tereti koji utječu na vrijednost nekretnine, a to su pravo građenja, pravo služnosti, pravo korištenja, ograničenja gradnje kao i obveze koje proizvode ugovori o zakupu i najmu
34. predvidivi ostatak održivog vijeka korištenja jest broj godina u kojima je građevinu moguće još gospodarski koristiti dopuštenim načinom korištenja, a može se produžiti održavanjem, rekonstrukcijom i osuvremenjivanjem, odnosno bitnim poboljšanjem uvjeta uporabe, osobito u pogledu povećanja energetske učinkovitosti, ili se može i skratiti izostankom navedenih mjera ili neprikladnim aktivnostima
35. propisane metode procjene vrijednosti nekretnina odnose se na metode koje su propisane ovim Zakonom i razrađene pravilnikom koji se donosi na temelju ovoga Zakona
36. rizik gubitka najamnine i/ili zakupnine jest rizik kojim se umanjuje ukupni godišnji prihod, a koji nastaje zbog nenaplativih zaostataka u plaćanju najma i/ili zakupa ili praznog prostora namijenjenog najmu i/ili zakupu, a obuhvaća i troškove naplate potraživanja pravnim putem, raskid najamnog i/ili zakupnog odnosa ili iseljenje
37. rok za revalorizaciju je ugovoreno razdoblje nakon kojega se provodi ponovno utvrđivanje tržišne vrijednosti prava građenja, izraženo u godinama, ovisno o kretanju općih vrijednosnih odnosa na tržištu nekretnina i ostatku trajanja osnovanog prava građenja
38. stanje (kakvoća) nekretnine je skup obilježja koja utječu na vrijednost nekretnine na dan vrednovanja i/ili na dan kakvoće
39. stupanj okrnjenosti opterećene nekretnine (u daljnjem tekstu: stupanj okrnjenosti) odnosi se na ograničenja u odnosu na vrstu i mjeru korištenja kao i na ostala korištenja predmetne nekretnine neopterećene služnošću
40. troškovi gospodarenja su godišnji izdatci koji se uzimaju u obzir i koji nastaju na tržištu uz primjereno gospodarenje i dopušteni način korištenja nekretnine, a nisu pokriveni davanjima ili drugim uzimanjima, a obuhvaćaju troškove upravljanja nekretninom, troškove održavanja, rizik od gubitka najamnine i/ili zakupnine i pogonske (režijske) troškove 
41. troškovi održavanja su troškovi koji nastaju zbog istrošenosti, starenja i utjecaja atmosfere kojim se osigurava namjensko korištenje građevine tijekom njezina vijeka održivog korištenja
42. troškovi upravljanja nekretninom jesu troškovi radne snage i uređaja potrebnih za upravljanje nekretninom, troškovi nadzora, kao i troškovi zakonom propisanih ili dobrovoljnih revizija završnih računa i vođenja poslovanja
43. tržišni model je način procjene vrijednosti nekretnina za koje ne postoji tržište, pod pretpostavkom da je i za takve nekretnine moguće identificirati gospodarske prednosti i nedostatke na temelju kojih će se primijeniti propisane metode procjene vrijednosti nekretnina
44. tržišna vrijednost nekretnine je procijenjeni iznos za koji bi nekretnina mogla biti razmijenjena na dan vrednovanja, između voljnog kupca i voljnog prodavatelja, u transakciji po tržišnim uvjetima nakon prikladnog oglašavanja, pri čemu je svaka stranka postupila upućeno, razborito i bez prisile
45. ukupni godišnji prihod jest prihod od svih na tržištu ostvarivih budućih prihoda tijekom jedne godine od korištenja nekretnine, ostvarenih uz primjereno gospodarenje i dopušteni način korištenja, osobito od najamnine i zakupnine uključujući i naknade 
46. uporabno svojstvo nekretnine je stanje (kakvoća) nekretnine prije njezine promjene namjene koja je povod izvlaštenja, odnosno prije isključivanja zemljišta buduće javne namjene iz daljnjeg konjunkturnog razvoja u smislu privatnoga gospodarskog korištenja i stvaranja dobiti (načelo prethodnog učinka) 
47. uzor čestica je katastarska čestica prevladavajuće kategorije i pretežite vrste i mjere građevinskog korištenja na području cjenovnog bloka
48. vrijeme čekanja je vrijeme od dana vrednovanja i/ili dana kakvoće do stupanja na snagu prostornog plana ili do pravomoćnosti odgovarajućeg akta za građenje kojim se ispunjavaju druge pretpostavke za početak stvarnoga korištenja građevne čestice 
49. vrsta i mjera građevinskog ili drugog korištenja odnosno namjena i parametri građevinske iskoristivosti u pravilu su propisani prostornim planom
50. zbirka kupoprodajnih cijena je evidencija o cjelokupnom događanju na tržištu nekretnina na području županije ili Grada Zagreba odnosno velikoga grada. 

(2) Ostali pojmovi uporabljeni u ovom Zakonu imaju značenje određeno posebnim zakonom kojim se uređuje područje prostornog uređenja i drugim posebnim zakonom kojim se uređuje područje gradnje.
(3) Pojam nekretnine i prava na nekretninama propisana posebnim zakonom kojim se uređuje vlasništvo i druga stvarna prava koriste se i za potrebe ovoga Zakona.
Procjembeni elaborat
Članak 4.
(1) Procjembeni elaborat je dokument kojim se procjena vrijednosti nekretnina jasno i transparentno prezentira u pisanom obliku, a obuhvaća nalaz i mišljenje stalnoga sudskog vještaka za procjenu nekretnina ili procjenu stalnoga sudskog procjenitelja. 
(2) Ako se procjembeni elaborat izrađuje za procjenu vrijednosti naknade za potpuno izvlaštenu nekretninu ili za djelomično izvlaštenu nekretninu, za procjenu naknade za ustanovljenje zakupa i za procjenu naknade za ustanovljenje služnosti, za svaku će se katastarsku česticu odnosno nekretninu izraditi zasebni procjembeni elaborat.
(3) U pravilu sve procjembene elaborate za sve katastarske čestice odnosno nekretnine iz stavka 2. ovoga članka izradit će isti ovlašteni sudski vještak za procjenu nekretnina ili ovlašteni sudski procjenitelj.
(4) Za izradu procjembenog elaborata u postupku određivanja naknade i u sporazumnom rješavanju pitanja stjecanja prava vlasništva određene nekretnine u postupcima izvlaštenja primjenjuju se pravila iz stavaka 2. i 3. ovoga članka.
(5) Svaki odabir parametara korištenih u procjeni vrijednosti nekretnina obvezno se obrazlaže u procjembenom elaboratu.
Zbirka kupoprodajnih cijena
Članak 5.
(1) Zbirka kupoprodajnih cijena vodi se temeljem evidentiranih podataka iz isprava o prodaji ili drugom načinu raspolaganja nekretninama naplatnim putem koje javni bilježnik dostavlja velikom gradu ili županiji odnosno Gradu Zagrebu, te temeljem evaluacije tih podataka.
(2) Javni bilježnik koji ovjerava potpise na ispravama o najmu, kupoprodaji ili drugom načinu raspolaganja nekretninom naplatnim putem obvezan je jedan primjerak isprave dostaviti županiji ili Gradu Zagrebu odnosno velikom gradu na čijem području se nalazi predmetna nekretnina  u roku od 15 dana nakon isteka mjeseca u kojem je ovjerovljen potpis na ispravi, u svrhu unosa podataka u zbirku kupoprodajnih cijena.
(3) Evidentiranje podataka iz isprava iz stavka 1. ovoga članka  odnosi se na evidentiranje temelja prijenosa prava vlasništva, osnivanja zakupa i najma, kupoprodajne cijene, zakupnine i najamnine, načina i rokova plaćanja, datuma sklapanja pravnog posla, opisa položaja, oblika, površine, načina korištenja nekretnine i drugih podataka iz isprava iz stavka 1. ovoga članka koji mogu utjecati na vrijednosti nekretnine.
(4) Posebno se evidentiraju podatci o procjenama vrijednosti nekretnina izrađenima za potrebe županije, Grada Zagreba i velikoga grada. Takvi podatci služe kao dopuna tržišnim podatcima o prometu nekretnina u zbirci kupoprodajnih cijena i oni nisu prikladni za procjenu vrijednosti nekretnina i izvođenje nužnih podataka iz članka 57. stavka 1. ovoga Zakona
(5) Zbirka kupoprodajnih cijena vodi se sukladno službenim prostornim podatcima.
Plan približnih vrijednosti
Članak 6.
(1) U planu približnih vrijednosti formiraju se cjenovni blokovi na osnovi približnih vrijednosti zemljišta. 
(2) Približne vrijednosti zemljišta utvrđuju se kao općenite, prosječne vrijednosti zemljišta na temelju podataka iz zbirke kupoprodajnih cijena, primarno ovisno o namjeni površina, načinu korištenja i uređenju površina, kategoriji i lokaciji te o drugim obilježjima nekretnina. Pri utvrđivanju približnih vrijednosti ne uzimaju se u obzir doprinosi.
(3) Približna vrijednost zemljišta utvrđuje se prema odredbama Glave 3. ovoga Zakona (Opći načini procjene vrijednosti nekretnina). Ako ne postoji dovoljan broj poredbenih kupoprodajnih cijena, približna vrijednost može se utvrditi deduktivnom metodom ili na neki drugi prikladan i razumljiv način.
(4) Približna vrijednost zemljišta iskazuje se kao iznos u kunama po metru kvadratnom površine za uzor česticu. Ako je to u skladu s postojećim običajima u uobičajenom poslovnom prometu, približna vrijednost može se iskazati i kao iznos u eurima po metru kvadratnom površine za uzor česticu.
(5) U izgrađenim područjima približne se vrijednosti zemljišta utvrđuju pomoću vrijednosti neizgrađenoga zemljišta.
(6) Ako se u određenom području prostornim planom ili drugim mjerama promijenilo obilježje zemljišta, prilikom sljedeće izrade približnih vrijednosti zemljišta, a uzimajući u obzir prethodnu redovitu procjenu ili procjenu na zahtjev nadležne porezne uprave, u približnoj vrijednosti zemljišta mora se evidentirati ta promjena kao novo obilježje uzor čestice.
(7) Približne vrijednosti zemljišta moraju se evidentirati i objaviti u elektroničkom obliku jednom godišnje. 
(8) Prema zahtjevu nadležne porezne uprave mogu se utvrditi približne vrijednosti zemljišta u određenom trenutku. Moguće je utvrditi i približne vrijednosti zemljišta u određenom području za određeno razdoblje.
(9) U planu približnih vrijednosti moraju se navesti obilježja uzor čestice koja su utjecala na njezinu vrijednost. 
(10) Planovi približnih vrijednosti mogu se ovisno o raspoloživim podatcima u zbirci kupoprodajnih cijena, izrađivati prema načelima iz ovoga članka za sve vrste nekretnina.
Informacijski sustav tržišta nekretnina
Članak 7.
(1) Ministarstvo nadležno za poslove graditeljstva i prostornog uređenja (u daljnjem tekstu: Ministarstvo)  uspostavit će i održavati informacijski sustav tržišta nekretnina (u daljnjem tekstu: eNekretnine) za potrebe provedbe ovoga Zakona i drugih propisa.
(2) Sastavni dio eNekretnine čini zbirka kupoprodajnih cijena i plan približnih vrijednosti.
(3) Sadržaj i način vođenja eNekretnine, zbirke kupoprodajnih cijena i plana približnih vrijednosti te način korištenja podataka iz istih propisat će pravilnikom ministar nadležan za poslove graditeljstva i prostornog uređenja (u daljnjem tekstu: ministar).
(4) eNekretnine vode se i održavaju u elektroničkom obliku, a na internetskoj stranici Ministarstva javno su dostupni podatci u skladu s pravilnikom iz stavka 3. ovoga članka i propisima o zaštiti osobnih podataka.
Članak 8.
Izrazi koji u ovom Zakonu imaju rodno značenje koriste se neutralno i odnose se na muške i ženske osobe.
Članak 9.
Način rada u upravnim tijelima županije i Grada Zagreba odnosno velikoga grada u vezi s provedbom ovoga Zakona po potrebi propisuje ministar naputkom.

2.  PROCJENITELJ, PROCJENITELJSKA POVJERENSTVA I VISOKO PROCJENITELJSKO POVJERENSTVO 
Procjenitelj
Članak 10.
(1) Procjenitelj je u smislu ovoga Zakona fizička osoba stalni sudski vještak za procjenu nekretnina ili stalni sudski procjenitelj imenovan u skladu s posebnim propisima (u daljnjem tekstu: procjenitelj). Procjenitelj može biti i pravna osoba u skladu s posebnim propisima.
(2) Procjenitelj je dužan poslove za koje je ovlašten obavljati stručno, neovisno i nepristrano, te iznijeti sve okolnosti koje dovode u pitanje njegovu nepristranost ili moguć sukob interesa.
(3) Ako se radi o obilježjima nekretnine čiji utjecaj prelazi granice kompetencija procjenitelja, potrebno je u okviru izrade procjembenog elaborata uključiti specijaliziranog stručnjaka za pojedina pitanja.
(4) Procjenitelj mora procjembeni elaborat izraditi točno i u skladu s propisima i pravilima struke.
(5) Službenicima upravnih tijela županija i Grada Zagreba odnosno velikoga grada iz članka 16. ovoga Zakona koji su raspoređeni na radnim mjestima u okviru kojih obavljaju stručne i administrativno tehničke poslove za potrebe povjerenstva i koji su istodobno procjenitelji iz stavka 1. ovoga članka, nije dozvoljeno obavljati poslove procjene vrijednosti nekretnina iz članka 2. stavka 2. ovoga Zakona izvan upravnog tijela u kojem su raspoređeni na području za koje je osnovano procjeniteljsko povjerenstvo. Nepoštivanje ove odredbe predstavlja sukob interesa u smislu propisa kojim se uređuje područje rada lokalnih službenika i namještenika.
[bookmark: _Toc371078340]Procjeniteljska povjerenstva
Članak 11.
(1) Za područje županija, Grada Zagreba odnosno velikoga grada osnivaju se procjeniteljska povjerenstva (u daljnjem tekstu: povjerenstva) radi stručne analize i evaluacije podataka te davanja stručnih prijedloga i mišljenja o tržištu nekretnina. 
(2) Članovi povjerenstva imenuju se na četverogodišnje razdoblje i mogu biti ponovno birani.
(3) Troškove povjerenstva snose županije odnosno Grad Zagreb i veliki gradovi za čije su područje povjerenstva osnovana.
(4) Županije ili veliki gradovi u pripadnim županijama mogu dogovorno, zbog racionalizacije poslovanja, preuzeti obvezu osnutka povjerenstva.
(5) Unutar županija, gradovi mogu dogovorno sa županijom preuzeti obavezu osnutka povjerenstva za svoje područje. U tom slučaju na gradove se odnose sve odredbe prema ovom Zakonu kao za velike gradove.  
[bookmark: _Toc371078342]Sastav povjerenstava
Članak 12.
(1) Povjerenstvo se sastoji od predsjednika i četiri člana. Jedan od članova može biti zamjenik predsjednika.
(2) Odluku o imenovanju i razrješenju predsjednika, zamjenika i članova povjerenstva donosi župan, gradonačelnik Grada Zagreba odnosno gradonačelnik velikoga grada.
(3) Predsjednik povjerenstva imenuje se iz redova službenika upravnih tijela županije odnosno Grada Zagreba i velikog grada koji raspolažu stručnim znanjima iz područja procjene vrijednosti nekretnina. Predsjednik u svom poslu ne smije biti povezan s upravljanjem ili stjecanjem i otuđivanjem nekretnina u ime i za račun županije odnosno Grada Zagreba  ili  velikoga grada za čije je područje povjerenstvo osnovano. 
(4) Jedan član povjerenstva imenuje se  iz redova procjenitelja, a tijekom članstva u povjerenstvu  ne smije pružati procjeniteljske usluge pravnim i fizičkim osobama koje su protustranke Republici Hrvatskoj ili županiji odnosno velikom gradu za čije je područje osnovano povjerenstvo odnosno ustanovama i društvima u vlasništvu navedenih javnopravnih osoba.
(5) Jedan član povjerenstva imenuje se iz redova županijskih zavoda za prostorno uređenje, akademske, znanstvene ili stručne zajednice.
(6) Jedan član povjerenstva je iz redova Udruge posrednika u prodaji nekretnina, kojeg predlaže ista udruga. 
(7) Obavezni član povjerenstva je i predstavnik ministarstva nadležnog za financije - Porezne uprave, kojeg predlaže ravnatelj Porezne uprave.
(8) Članovi povjerenstva iz stavaka 4., 5. i 6. ovoga članka imaju pravo na naknadu za sudjelovanje na sjednicama povjerenstva.
Nadležnost povjerenstva
Članak 13.
(1) Povjerenstva pri županiji odnosno Gradu Zagrebu i velikim gradovima nadležna su za:
· davanje stručnih prijedloga i mišljenja u pripremi konačnih zaključaka u vezi s prijedlogom plana približnih vrijednosti, nužnim podatcima  i drugim podatcima koji su potrebni za procjenu vrijednosti nekretnina na temelju podataka iz zbirke kupoprodajnih cijena
· davanje stručnih prijedloga i mišljenja u pripremi konačnih zaključaka u vezi s predloženim pregledom o promjenama i razvoju na tržištu nekretnina (u daljnjem tekstu: Izvješće o tržištu nekretnina) za svoje područje nadležnosti
· davanje mišljenja o usklađenosti izrađenih procjembenih elaborata s odredbama ovoga Zakona na zahtjev jedinica lokalne i područne (regionalne) samouprave, za svoje potrebe
· razmjenu približnih vrijednosti, izvješća o tržištu nekretnina, nužnih i drugih podataka za procjenu vrijednosti nekretnina s drugim povjerenstvima
· i druge stručne poslove.
(2) Stručni prijedlozi i mišljenja povjerenstva obvezujući su za upravna tijela županije, Grada Zagreba odnosno velikoga grada u provedbi ovoga Zakona.
(3) Sva tijela javne vlasti dužna su povjerenstvu osigurati službenu pomoć u svrhu realizacije zadaća povjerenstva.
(4) Dostava potrebnih informacija povjerenstvu nije obvezna ako je povezana s nerazmjernim troškom.
[bookmark: _Toc371078347]Sjednice povjerenstva
Članak 14.
(1) Stručne prijedloge i mišljenja povjerenstvo donosi na sjednicama većinom glasova svih članova.
(2) Izdvojena mišljenja pojedinih članova povjerenstva na zahtjev se unose u zapisnik. Sve odluke povjerenstva moraju biti obrazložene. 
[bookmark: _Toc371078348]Mjesna nadležnost
Članak 15.
Povjerenstva su mjesno nadležna za one nekretnine koje se nalaze na području za koja su osnovana. U slučaju infrastrukturnih linijskih građevina, mjesno je nadležno ono povjerenstvo na čijem se području nalazi njezin najveći dio. 
Stručni i administrativno-tehnički poslovi 
Članak 16.
Županija odnosno Grad Zagreb i veliki grad dužni su osigurati službenike prikladne stručnosti, potrebnu opremu i prostorije za obavljanje stručnih i administrativno-tehničkih poslova za potrebe povjerenstva.
[bookmark: _Toc371078352]Nadležnost upravnih tijela županije, Grada Zagreba ili velikoga grada
Članak 17.
(1) U svrhu provedbe ovoga Zakona upravna tijela županije, Grada Zagreba odnosno velikoga grada dužna su na svom području osigurati:
1. pripremu i unos podataka te vođenje zbirke kupoprodajnih cijena u eNekretnine,
2. ažuriranje plana približnih vrijednosti,
3. izvođenje i ažuriranje drugih podataka  nužnih za procjenu vrijednosti nekretnina,
4. pripremu pregleda približnih vrijednosti i izvješća o tržištu nekretnina,
5. izdavanje izvadaka iz zbirke kupoprodajnih cijena,
6. izdavanje izvadaka iz plana približnih vrijednosti,
7. vođenje i izlučivanje zbirke isprava,
8. dostavu podataka za potrebe visokog procjeniteljskog povjerenstva,
9. druge stručne i administrativno-tehničke poslove za potrebe povjerenstva.

(2) Upravna tijela iz stavka 1. ovoga članka izrađuju Izvješće o tržištu nekretnina za svoje područje nadležnosti i objavljuju ga svake godine do 31. ožujka.
(3) U svrhu vođenja i evaluacije podataka iz zbirke kupoprodajnih cijena upravna tijela iz stavka 1. ovoga članka mogu zatražiti od vlasnika ili nositelja drugih prava na nekretnini dostavu potrebnih isprava. Vlasnici i posjednici nekretnina moraju dopustiti da se u svrhu vođenja i evaluacije podataka iz zbirke kupoprodajnih cijena izvrši očevid na katastarskoj čestici. Ako se radi o stambenom prostoru, to se može učiniti samo uz suglasnost vlasnika odnosno posjednika stana.
(4) Nadležnost upravnih tijela županije odnosi se na cjelokupno područje županije izvan područja velikoga grada.
Visoko procjeniteljsko povjerenstvo 
Članak 18.
(1) Za područje Republike Hrvatske osniva se visoko procjeniteljsko povjerenstvo (u daljnjem tekstu: visoko povjerenstvo). 
(2) Članovi visokog povjerenstva imenuju se na četverogodišnje razdoblje i mogu biti ponovno birani.  
(3) Troškove visokog povjerenstva snosi Republika Hrvatska, osim u slučajevima druge procjene. Troškove druge procjene, prema cjeniku procjenitelja, snosi naručitelj i podmiruje unaprijed. 
(4) Ministarstvo obavlja stručne i administrativno-tehničke poslove za visoko povjerenstvo, te prati rad i surađuje s povjerenstvima u svrhu provedbe ovoga Zakona.
[bookmark: _Toc371078354]Sastav visokog povjerenstva
Članak 19.
(1) Visoko povjerenstvo sastoji se od predsjednika i šest članova. Jedan od članova može biti zamjenik predsjednika.
(2) Odluku o imenovanju i razrješenju predsjednika, zamjenika i članova visokog povjerenstva donosi ministar. 
(3) Predsjednik visokog povjerenstva imenuje se iz redova dužnosnika/službenika Ministarstva koji raspolažu stručnim znanjima iz područja procjene vrijednosti nekretnina. 
(4) Članovi visokog povjerenstva imenuju se iz redova članova povjerenstava i/ili procjenitelja, a tijekom članstva u visokom povjerenstvu ne smiju pružati procjeniteljske usluge pravnim i fizičkim osobama koje su protustranke Republici Hrvatskoj ili županijama odnosno Gradu Zagrebu i velikim gradovima za čije je područje osnovano povjerenstvo iz kojega dolaze, odnosno ustanovama i društvima u vlasništvu navedenih javnopravnih osoba.
(5) Jedan član povjerenstva imenuje se iz Hrvatskog zavoda za prostorni razvoj, akademske, znanstvene ili stručne zajednice.
(6) Obavezni član visokog povjerenstva je i predstavnik ministarstva nadležnog za  financije - Porezne uprave, kojeg predlaže ministar nadležan za financije.
(7) Članovi visokog povjerenstva iz stavaka 4. i 5. ovoga članka imaju pravo na naknadu za sudjelovanje na sjednicama povjerenstva, 
(8) Član visokog povjerenstva koji je izradio procjembeni elaborat ili sudjelovao u davanju mišljenja na taj elaborat u okviru povjerenstva, ne može sudjelovati u izradi druge procjene.
[bookmark: _Toc371078355]Nadležnost visokog povjerenstva
Članak 20.
(1) Visoko povjerenstvo daje stručne prijedloge i mišljenja na sjednicama.
(2) Stručni prijedlozi i mišljenja donose se većinom glasova svih članova visokog povjerenstva, uz pisano obrazloženje.
(3) Izdvojena mišljenja pojedinih članova visokog povjerenstva na zahtjev se unose u zapisnik.
(4) Pored davanja stručnih prijedloga i mišljenja o analizama i pregledu stanja na tržištu nekretnina u Republici Hrvatskoj, visoko povjerenstvo treba izraditi drugu procjenu na zahtjev tijela državne uprave, lokalne i područne (regionalne) samouprave, sudova i drugih pravosudnih tijela.
(5) Drugu procjenu izrađuju komisijski tri člana visokog povjerenstva. Komisija ima predsjednika koji, po potrebi, u upravnim, sudskim i drugim postupcima obrazlaže drugu procjenu. Raspored imenovanja u komisiju, predsjednika komisije i raspored predmeta određuje se na sjednicama visokog povjerenstva.   
(6) Radi osiguranja ujednačenosti, visoko povjerenstvo u suglasju s predsjednicima povjerenstava treba izraditi prijedloge za evaluaciju podataka iz zbirke kupoprodajnih cijena.
(7) Visoko povjerenstvo može prikupiti i vrednovati podatke o nekretninama koje se pojedinačno nalaze kod povjerenstava i pravnih osoba. Rezultati se, kao i ostali podatci nužni za procjenu vrijednosti nekretnina, mogu objaviti u Pregledu o tržištu nekretnina Republike Hrvatske. Ocjenu treba dokumentirati i priopćiti povjerenstvima.
(8) Ministarstvo treba najmanje jednom godišnje do 30. travnja za proteklu godinu izdati Pregled o tržištu nekretnina Republike Hrvatske s pregledom približnih vrijednosti zemljišta i drugim parametrima vezanim uz procjene vrijednosti nekretnina (u daljnjem tekstu: Pregled tržišta nekretnina), uz prethodno mišljenje visokog povjerenstva.
(9) Pregled tržišta nekretnina izrađuje se na osnovi dostavljenih podataka od povjerenstava i izdaje u informatičkom obliku te javno objavljuje.
(10) Visoko povjerenstvo savjetuje povjerenstva o pitanjima utvrđivanja nužnih podataka i procjene vrijednosti nekretnina. Stručni prijedlozi i mišljenja visokog povjerenstva obvezujuća su za povjerenstva u provedbi ovoga Zakona.
(11) Ministarstvo vodi eNekretnine te svake godine do 15. travnja objavljuje plan približnih vrijednosti koje su povjerenstva dužna dostaviti, uz prethodno mišljenje visokog povjerenstva.

3. [bookmark: _Toc387056229]OPĆI NAČINI PROCJENE VRIJEDNOSTI NEKRETNINA
Osnovica za vrednovanje nekretnina 
Članak 21. 
(1) Osnovica za vrednovanje nekretnina prema ovom Zakonu jest tržišna vrijednost nekretnine koja se utvrđuje prema propisanim metodama za procjenu vrijednosti nekretnina.
(2) Iznimno od stavka 1. ovoga članka, u troškovnoj metodi osnovica za procjenu vrijednosti nekretnina nije tržišna vrijednost nekretnine, ali se primjenom koeficijenata prilagodbe troškovna vrijednost može preračunati na tržišnu vrijednost.
Osnove za procjenu vrijednosti nekretnine
Članak 22.
(1) Procjena vrijednosti nekretnine mora biti izrađena pažnjom dobrog stručnjaka, uzimajući u obzir sve raspoložive dokaze kako bi rezultat bio održiv nakon provjere. 
(2) Podatci korišteni za izradu procjene vrijednosti nekretnine, osim osobnih podataka prema posebnom zakonu kojim se uređuje zaštita osobnih podataka, trebaju biti javno dostupni, uz precizno navođenje njihova izvora ili se izvor podataka treba priložiti procjembenom elaboratu. 
(3) Procjena vrijednosti nekretnine izrađuje se na temelju općih vrijednosnih odnosa na tržištu nekretnina na dan vrednovanja i stanja nekretnine na dan kakvoće. 
(4) Opći vrijednosni odnosi na tržištu nekretnina obuhvaćaju cjelinu okolnosti koje su mjerodavne za oblikovanje cijene nekretnine na dan vrednovanja, pri uobičajenom poslovnom kretanju ponude i potražnje kao što su opća gospodarska situacija, tržište kapitala te gospodarski i demografski razvoj područja.
(5) Pri procjeni vrijednosti nekretnine budući se razvoj, u smislu prijelaza zemljišta iz niže u višu kategoriju, uzima u obzir samo ako poredbene nekretnine, čije se kupoprodajne cijene koriste za procjenu vrijednosti, ne pripadaju istim kategorijama zemljišta kao i procjenjivana nekretnina i ako se budući razvoj može očekivati s dovoljnom sigurnošću na temelju konkretnih provjerljivih činjenica. U tim slučajevima budući razvoj uzima se u obzir pomoću vremena čekanja.
(6) Budući razvoj iz stavka 5. ovoga članka ne odnosi se na promjenu namjene zemljišta.
[bookmark: _Toc387056232]Metode za procjenu vrijednosti nekretnina
Članak 23.
(1) Za izradu procjene vrijednosti nekretnina na temelju ovoga Zakona koriste se sljedeće propisane metode: poredbena metoda, prihodovna metoda i troškovna metoda.
(2) Metoda se odabire prema vrsti procjenjivane nekretnine, uzimajući u obzir postojeće običaje u uobičajenom poslovnom prometu sukladno članku 24. ovoga Zakona i druge okolnosti pojedinog slučaja, osobito u odnosu na raspoložive podatke. Odabir metode detaljno se obrazlaže u procjembenom elaboratu.
(3) Tržišna vrijednost utvrđuje se iz rezultata korištene metode ili metoda, uz poštivanje značaja koji daje korištena metoda ili metode. Ako se koristi više propisanih metoda, jedna je osnovna, a ostale metode služe za potporu i provjeru rezultata.
(4) Prilikom izrade procjene vrijednosti nekretnina redovito se uzima u obzir sljedeći redoslijed:
1.	opći vrijednosni odnosi na tržištu nekretnina (prilagodba tržištu)
2.	stanje (kakvoća) nekretnine i posebna značajna obilježja procjenjivane nekretnine.
(5) Posebna značajna obilježja procjenjivane nekretnine, ako odgovaraju uobičajenom poslovnom prometu, uzimaju se u obzir tržišnim dodatcima, odbitcima ili na drugi prikladan način.
(6) U slučaju posebnih značajnih obilježja procjenjivane nekretnine za koja ne postoje prikladni podatci koji omogućuju jednoznačnu procjenu vrijednosti nekretnine prema metodama koje propisuje ovaj Zakon, za potporu i provjeru rezultata primijenjene metode iz ovoga Zakona dopušteno je korištenje drugih metoda i postupaka čija je osnovica za procjenu vrijednosti nekretnina tržišna vrijednost. 
(7) Izračun vrijednosti nekretnina kao prosjeka rezultata po nekoliko metoda ili ponderiranjem tako dobivenih rezultata protivan je ovom Zakonu, pa se takav izračun neće uzeti u obzir.
[bookmark: _Toc379400756][bookmark: _Toc387056233]Odabir metode procjene vrijednosti nekretnina prema vrsti nekretnine
Članak 24.
(1) Poredbena metoda je u prvom redu primjerena za utvrđivanje tržišne vrijednosti neizgrađenih i izgrađenih zemljišta, a koristi se i za procjenu vrijednosti samostojećih, poluugrađenih i ugrađenih obiteljskih kuća, obiteljskih kuća u nizu, stanova, garaža kao pomoćne građevine, garažnih parkirnih mjesta, parkirnih mjesta i poslovnih prostora. Poredbenom metodom tržišna se vrijednost određuje iz najmanje tri kupoprodajne cijene (transakcije) poredbenih nekretnina. 
(2) Tržišna vrijednost neizgrađenih i izgrađenih katastarskih čestica može se utvrditi i iz približne vrijednosti zemljišta ako obilježja procjenjivane katastarske čestice pokazuju dovoljnu podudarnost s obilježjima uzor čestice.
(3) Broj kupoprodajnih cijena (transakcija) iz stavka 1. ovoga članka utvrđuje se na temelju broja kupoprodajnih ugovora ako kupoprodajni ugovor sadrži katastarske čestice iz samo jednoga zemljišnoknjižnog tijela (zemljišnoknjižnog uloška). U slučaju da jedan kupoprodajni ugovor sadrži katastarske čestice iz više zemljišnoknjižnih tijela (zemljišnoknjižnih uložaka), tada je broj kupoprodajnih cijena iz tog ugovora jednak broju zemljišnoknjižnih tijela (zemljišnoknjižnih uložaka).
(4) Prihodovna metoda u prvom je redu primjerena za utvrđivanje tržišne vrijednosti izgrađenih katastarskih čestica na kojima se nalaze najamne nekretnine, gospodarske i druge nekretnine svrha kojih je stvaranje prihoda.
(5) Troškovna metoda u prvom je redu primjerena za utvrđivanje tržišne vrijednosti izgrađenih građevnih čestica na kojima se nalaze zgrade javne namjene i druge građevine koje svojim oblikovanjem nisu izgrađene sa svrhom stvaranja prihoda, a posebno samostojeće, poluugrađene i ugrađene obiteljske kuće koje prema svojim obilježjima nisu usporedive. 
(6) Troškovna metoda primjerena je i pri procjeni vrijednosti šteta i nedostataka na građevinama te naknadnih ulaganja u građevine.
Članak 25.
Ovlašćuje se ministar za donošenje pravilnika kojim se za potrebe provedbe ovoga Zakona razrađuju metode procjena vrijednosti nekretnina, izvođenje nužnih podataka, elementi, oblik i sadržaj procjembenog elaborata i druga pitanja s tim u vezi.

4. [bookmark: _Toc387056234] POSEBNI NAČINI PROCJENE VRIJEDNOSTI NEKRETNINA
[bookmark: _Toc387056235]4.1 PROCJENA VRIJEDNOSTI PRAVA GRAĐENJA
[bookmark: _Toc387056236]Osnove za procjenu vrijednosti prava građenja
Članak 26.
(1) Prilikom utvrđivanja tržišne vrijednosti prava građenja mora se uzeti u obzir tržišna vrijednost zemljišta neopterećenog pravom građenja, kamata na nekretnine, kamata na pravo građenja, održivi vijek korištenja građevine za čiju se gradnju osniva pravo građenja,  dužina trajanja osnovanog prava građenja, odnosno ostatak trajanja osnovanog prava građenja. 
(2) Prilikom utvrđivanja tržišne vrijednosti prava građenja mora se utvrditi rok za revalorizaciju.
[bookmark: _Toc387056237]Kamatna stopa na pravo građenja i kamatna stopa na nekretnine
Članak 27.
Kamatna stopa na pravo građenja utvrđuje se u odnosu na kamatnu stopu na nekretnine, a dobiveni iznos kamate na pravo građenja utvrđuje se u obliku godišnjih obroka (anuiteta) koji se raspoređuju na mjesečne naknade. 

[bookmark: _Toc387056238]Financijsko-matematički postupak
Članak 28.
(1) Tržišna vrijednost prava građenja utvrđuje se u financijsko-matematičkom postupku kapitalizacijom razlike između kamate na nekretnine i kamate na pravo građenja prema kamatnoj stopi na nekretnine i dužini trajanja, odnosno ostatku trajanja osnovanog prava građenja.
(2) Tržišna vrijednost nekretnine opterećene pravom građenja utvrđuje se u financijsko-matematičkom postupku kao zbroj diskontirane vrijednosti pravom građenja neopterećene nekretnine i kapitalizirane vrijednosti kamate na pravo građenja. Diskontiranje i kapitalizacija računaju se prema prikladnoj kamatnoj stopi na nekretnine i ostatku vijeka korištenja prava građenja. 
(3) Ako su u ugovoru o osnivanju i prijenosu prava građenja ugovorene posebne klauzule koje su od utjecaja na vrijednost, tada se tržišna vrijednost nekretnine iz stavka 2. ovoga članka preračunava uzimajući u obzir odgovarajuće dodatke ili odbitke ugovorene ugovorom o osnivanju i prijenosu prava građenja putem koeficijenata za prilagodbu prava građenja ili na drugi prikladan način.
[bookmark: _Toc387056239]4.2 PROCJENA VRIJEDNOSTI PRAVA SLUŽNOSTI
[bookmark: _Toc387056240]Osnove za procjenu vrijednosti prava služnosti
Članak 29.
(1) Prilikom utvrđivanja tržišne vrijednosti prava služnosti mora se u obzir uzeti tržišna vrijednost zemljišta neopterećenog pravom služnosti, kamata na nekretnine, stupanj okrnjenosti pravom služnosti opterećene nekretnine, veličina prostora za izvršavanje služnosti na poslužnoj nekretnini (pojasa ili puta) ili mjera korištenja cijele nekretnine.
(2) Iznos naknade prava služnosti utvrđuje se na temelju okrnjenosti koju proizvode umanjenja vrijednosti prostora za izvršavanje služnosti na poslužnoj nekretnini (pojasa ili puta) od strane vlasnika povlasne nekretnine ili umanjenja mjere korištenja cijele nekretnine.
(3) Za izračunavanje umanjenja vrijednosti iz stavka 2. ovoga članka primjenjuju se odgovarajući koeficijenti u skladu s  pravilnikom iz članka 25. ovoga Zakona.
(4) Osnovica za izračun tržišne vrijednosti prava služnosti jest tržišna vrijednost predmetne nekretnine neopterećene služnošću.
(5) Tržišna vrijednost prava služnosti je zajamčeni iznos naknade koji je vlasnik povlasne nekretnine dužan plaćati vlasniku poslužne nekretnine ili nositelju osobne služnosti.
[bookmark: _Toc387056241]Osnove za procjenu vrijednosti služnosti puta
Članak 30.
(1) Umanjenja vrijednosti prostora (okrnjenosti) koje proizvode služnosti puta obuhvaćaju: 
1.	okrnjenosti za izvršavanje služnosti puta na poslužnoj nekretnini (pojasa) od strane vlasnika povlasne nekretnine na temelju sadržaja ovlaštenja ili umanjenja mjere korištenja cijele nekretnine
2.	pokretne emisijske izvore onečišćivanja zraka
3.	buku okoliša 
4.	druge gubitke na poslužnoj nekretnini prema posebnom zakonu koji uređuje vlasništvo i druga stvarna prava. 
(2) U slučaju da okrnjenost proizlazi iz pokretnih emisijskih izvora onečišćivanja zraka, kakvoća zraka vrednovat će se na odgovarajući način u skladu s propisima iz područja zaštite zraka.
(3) U slučaju da okrnjenost proizlazi iz buke okoliša, smetanje bukom vrednovat će se na odgovarajući način u skladu s propisima iz područja zaštite od buke.
(4) Okrnjenosti koje proizlaze iz pokretnih emisijskih izvora onečišćivanja zraka i iz buke okoliša općenito se uzimaju u obzir prema intenzitetu i opsegu kojim utječu na umanjenje vrijednosti prostora za izvršavanje služnosti puta na poslužnoj nekretnini ili na umanjenje vrijednosti cijele poslužne nekretnine. 
(5) U slučaju da okrnjenost umanjuje mjeru korištenja cijele nekretnine, primjenjivat će se koeficijenti za preračunavanje razlika u vrijednosti građevnih čestica zbog različite mjere njihova korištenja između poslužne nekretnine neopterećene služnošću puta i dijela poslužne nekretnine koji nije opterećen tom služnošću prema pravilniku iz članka 25. ovoga Zakona.
(6) U slučaju da okrnjenost proizvodi druge gubitke na poslužnoj nekretnini sukladno sadržaju ovlaštenja u okviru prava služnosti prema posebnom zakonu kojim se uređuje vlasništvo i druga stvarna prava, a koje nisu neposredno uređene ovim Zakonom, onda ta umanjenja vrijednosti treba uzeti u obzir na način koji je prikladan sadržaju ovlasti.
[bookmark: _Toc387056242]Procjena iznosa naknade za služnost puta
Članak 31.
Iznos naknade za služnost puta može se utvrditi u obliku jednokratne isplate, u obliku godišnjih obroka (anuiteta) koji se plaćaju prema pravilima zakupa ili u njihovoj kombinaciji, a utvrđuju se na temelju ukamaćivanja tržišne vrijednosti služnosti puta. Godišnji obroci utvrđuju se na neograničeno vrijeme kao vječna renta u kojoj se anuitet plaća krajem ugovorenog razdoblja. Utvrđeni iznos naknade u obliku jednokratne isplate funkcija je godišnjih obroka i kamatne stope na nekretnine.
[bookmark: _Toc387056243]Procjena vrijednosti povlasne nekretnine
Članak 32.
(1) Vrijednosni dobitak povlasne nekretnine proizlazi iz povećanih mogućnosti gradnje ili drugih mogućnosti korištenja i općenito nije istovjetan s vrijednosnim gubitcima poslužne nekretnine. 
(2) Tržišna vrijednost povlasne nekretnine dobiva se kao razlika između tržišne vrijednosti povlasne nekretnine uzimajući u obzir okolnost služnosti puta i tržišne vrijednosti bez uzimanja u obzir te okolnosti.
(3) Iznos naknade služnosti puta i iznos naknade za troškove održavanja i popravaka poslužne stvari jesu umanjenja tržišne vrijednosti povlasne nekretnine.
[bookmark: _Toc387056244]
Procjena vrijednosti poslužne nekretnine
Članak 33.
(1) Tržišna vrijednost poslužne nekretnine utvrđuje se razmatranjem tržišne vrijednosti služnošću puta neopterećene nekretnine koja je uvećana za iznos naknade služnosti puta i umanjena za iznos vrijednosnih gubitaka koji proizlaze iz služnosti puta. 
(2) Vrijednosni gubitci poslužne nekretnine dobivaju se iz procjene okrnjenosti koju proizvode služnosti puta kao trajno ograničenje prava vlasništva na cijeloj nekretnini bez obzira na utvrđeni iznos naknade za okrnjenosti iz članka 30. ovoga Zakona, a odgovaraju tržišnoj vrijednosti prostora za izvršavanje služnosti puta na poslužnoj nekretnini (pojasu) bez uzimanja u obzir te služnosti.
(3) Umanjenja vrijednosti građevina razmatraju se odvojeno od umanjenja vrijednosti zemljišta, a dvostruko uzimanje u obzir umanjenja nije dopušteno.
(4) Iznos naknade služnosti puta je uvećanje tržišne vrijednosti poslužne nekretnine.
[bookmark: _Toc387056245]4.3 OSNOVE ZA PROCJENU NAKNADE ZA SLUŽNOSTI VODOVA
[bookmark: _Toc387056246]Okrnjenosti kod služnosti vodova
Članak 34.
(1) Okrnjenosti koje proizvode služnosti vodova obuhvaćaju: 
1.	vrstu voda
2.	vrstu i mjeru korištenja služnošću opterećene nekretnine
3.	ostala korištenja.
(2) Vrsta voda obuhvaća vodove komunalne i druge infrastrukture. 
(3) Stupanj okrnjenosti koji je prouzročen vrstom voda može se umanjiti konstrukcijskim rješenjima koja omogućuju nove tehnologije. Navedeno se osobito odnosi na postavljanje svjetlovodnih vodova u postojeće zaštitne cijevi ili na postojeće stupove nadzemne niskonaponske elektroenergetske  ili elektroničke telekomunikacijske mreže, te se takvim konstrukcijskim rješenjem ne utječe na povečanje stupnja okrnjenosti nekretnine. 
(4) Istovrsni vodovi mogu prouzročiti različite stupnjeve okrnjenosti u ovisnosti o njihovoj važnosti i veličini.
(5) Vrsta i mjera korištenja služnošću opterećene nekretnine obuhvaća namjenu i koeficijent iskoristivosti cijele čestice, a može obuhvatiti i druge pokazatelje koji su od utjecaja na vrijednost nekretnine.
(6) Ostala korištenja odnose se na mogućnosti izgradnje građevina za koje nije potrebna suglasnost vlasnika prema posebnom propisu, uređenje građevne čestice te hortikulturno uređenje na prostoru za izvršavanje služnosti vodova na poslužnoj nekretnini (pojasu).
(7) Prilikom razmatranja stupnja okrnjenosti ne uzimaju se u obzir ograničenja koja proizlaze iz propisa o minimalnoj udaljenosti između građevine i međe.
(8) Ako okrnjenost ne umanjuje mjeru korištenja cijele nekretnine, stupanj okrnjenosti izražava se kao postotak umanjenja u odnosu na opterećenu površinu. U tom slučaju primjenjivat će se koeficijenti za preračunavanje za vrijednost služnosti vodova prema pravilniku iz članka 25. ovoga Zakona.
(9) Ako okrnjenost umanjuje mjeru korištenja cijele nekretnine, primjenjivat će se koeficijenti za preračunavanje kao razlika u vrijednosti građevnih čestica, zbog različite mjere njihova korištenja, između predmetne nekretnine neopterećene služnošću i dijela predmetne nekretnine koji nije opterećen služnošću prema pravilniku iz članka 25. ovoga Zakona.
[bookmark: _Toc387056247]Procjena vrijednosti zaštitnog pojasa
Članak 35.
(1) Veličina opterećene površine služnosti vodova obuhvaća zaštitni pojas koji se određuje prema posebnom propisu. Ako se izravno iz propisa ne može utvrditi veličina zaštitnog pojasa, moguće je pribaviti izvadak iz katastra vodova i/ili odgovarajuću ispravu nadležne komunalne tvrtke ili drugog dobavljača koji je vlasnik ili korisnik vodova (izvadak iz pogonskog katastra).
(2) U slučaju da se zaštitni pojasevi djelomično ili u potpunosti preklapaju, zbroj pojedinačnih umanjenja na opterećenoj površini ne smije biti veći od tržišne vrijednosti iste površine služnošću neopterećene nekretnine. 
(3) Služnost će se u slučaju iz stavka 2. ovoga članka izračunati posredno:
1. na način da se zasebno izračunaju opterećene površine za svaki zaštitni pojas (zanemarujući preklapanja), a izračunati će se iznosi zbrojiti
2. nakon toga izračunat će se postotak udjela svake pojedine opterećene površine u odnosu na prethodno izračunati zbroj 
3. tako dobiveni udjeli pomnožit će se s ukupnom površinom opterećenog dijela nekretnine, odgovarajućim koeficijentom za preračunavanje vrijednosti služnosti vodova i jediničnom tržišnom vrijednošću nekretnine neopterećene služnošću 
[bookmark: _Toc387056248]4. prethodno izračunati umnošci zbrojit će se, a njihov zbroj odgovara služnosti.

(4) U slučaju s integriranom infrastrukturom, određuje se jedan zaštitni pojas, a stupanj okrnjenosti opterećene nekretnine određuje se prema važnosti i veličini integrirane infrastrukture, a ne prema zbroju zaštitnih pojaseva pojedinih vodova u sklopu iste. 
 
(5) Prilikom procjene iznosa naknade za služnost vodova, neovisno o stupnju okrnjenosti nekretnine, prvenstveno se primjenjuju posebni propisi.
4.4 PROCJENA VRIJEDNOSTI PRAVA STANOVANJA ILI PRAVA PLODOUŽIVANJA
[bookmark: _Toc387056249]Osnove za procjenu vrijednosti prava stanovanja ili prava plodouživanja
Članak 36.
Pri utvrđivanju vrijednosti prava stanovanja ili prava plodouživanja potrebno je uzeti u obzir obveznopravne odredbe iz pripadnog ugovora. Ako nositelj tih prava snosi troškove koje bi snosio vlasnik nekretnine, tada se ti troškovi odbijaju od ukupnog prihoda, a time se smanjuje i umanjenje vrijednosti opterećene nekretnine.
[bookmark: _Toc387056250]Gospodarski dobitak nositelja prava stanovanja ili prava plodouživanja
Članak 37.
(1) Osnova za procjenu vrijednosti prava stanovanja ili prava plodouživanja jest gospodarski dobitak nositelja tih prava. 
(2) Gospodarski dobitak iz stavka 1. ovoga članka sastoji se osobito od:
1. ušteđenih, uobičajeno plaćanih zakupnina i najamnina, odnosno postojećih prihoda nekretnine 
2. uštede daljnjih izdataka ako oni nisu uzeti u obzir u iznos zakupnina i najamnina, a posebno režijski troškovi.
(3) Preuzimanje drugih troškova i tereta koje uobičajeno plaća vlasnik uzima se u obzir kao umanjenje vrijednosti ako oni nisu uzeti u obzir u iznos zakupnina i najamnina.
(4) Vrijednost prava stanovanja ili prava plodouživanja utvrđuje se iz kapitalizacije dobitaka za nositelja tih prava tijekom trajanja izvršavanja prava.
[bookmark: _Toc387056251]Druge okolnosti koje utječu na vrijednost prava stanovanja ili prava plodouživanja
Članak 38.
Nemogućnost otkazivanja i sigurnost od povećanja najamnine uzimaju se u obzir dodatcima kao razlike između vrijednosti bez tih okolnosti i vrijednosti s tim okolnostima ako one nisu uzete u obzir u iznos zakupnina i najamnina odnosno kamatne stope na nekretnine.
[bookmark: _Toc387056252]

Obračun doživotne i vječne rente 
Članak 39.
(1) Ako je pravo stanovanja ili prava plodouživanja vezano uz životni vijek fizičke osobe kao nositelja tog prava, vrijednost navedenog prava utvrđuje se na temelju aktualnog očekivanog životnog vijeka u Republici Hrvatskoj prema dobi i spolu, uz korištenje tablica aktuarske matematike.
(2) Izračun vrijednosti prava stanovanja ili plodouživanja na način da su uzete u obzir pretpostavke o dužem životnom vijeku nositelja prava od onog očekivanog i druge osobne okolnosti nositelja prava iz stavka 1. ovoga članka protivan je ovom Zakonu te se takav izračun neće uzeti u obzir.
(3) Ako je nositelj prava plodouživanja pravna osoba, fizička osoba obrtnik i drugi poslovni oblik fizičkih osoba, primjerice projektantski ured ili odvjetnički ured, vrijednost prava plodouživanja utvrđuje se primjenom prikladnih faktora sadašnje vrijednosne rente. 
(4) Kamatna stopa na nekretnine utvrđuje se na temelju vrste nekretnine koju koristi nositelj prava stanovanja ili prava plodouživanja. 
[bookmark: _Toc387056253]Vrijednost nekretnine opterećene pravom stanovanja ili pravom plodouživanja 
Članak 40.
(1) Gospodarsko umanjenje vrijednosti nekretnina koje ostvaruju prihod slijedi iz:
1.  izmaklih najamnina ili zakupnina i 
2. drugih troškova ako već nisu uzeti u obzir prilikom utvrđivanja izmaklih najamnina i zakupnina.
(2) Ako nositelj prava stanovanja ili plodouživanja preuzme troškove koje u pravilu snosi vlasnik nekretnine, tada se ti troškovi uzimaju u obzir kao povećanje vrijednosti ako ono već nije uzeto u obzir prilikom utvrđivanja najamnina ili zakupnina. Iznos umanjenja putem prava stanovanja ili prava plodouživanja izračunava se kapitaliziranjem izdataka vlasnika tijekom trajanja prava stanovanja ili prava plodouživanja.
(3) Kod nekretnina koje se obično koriste za osobne potrebe, kao što su  obiteljske kuće i stanovi, vrijednost prava stanovanja ili prava plodouživanja u pravilu ne odgovara umanjenju opterećene nekretnine. U tom slučaju tržišna vrijednost neopterećene nekretnine u pravilu se utvrđuje pomoću troškovne metode. Kao predvidivi ostatak održivog vijeka korištenja uzet će se broj godina koji građevini preostaje nakon isteka tih prava. Tako utvrđena vrijednost diskontirat će se pomoću faktora diskontiranja koji su povezani s održivim vijekom korištenja. Osim toga, troškovi koje snosi vlasnik uzet će se u obzir kao umanjenje vrijednosti.
[bookmark: _Toc387056255]Izračun doživotne rente za procjenu vrijednosti nekretnine opterećene pravom plodouživanja 
Članak 41.
(1) Kapitaliziranje i diskontiranje građevina koje donose prihod općenito se provodi prema odgovarajućoj uobičajenoj kamatnoj stopi za tu vrstu nekretnine.
(2) [bookmark: _Toc387056256]Ako je trajanje opterećenja u korist fizičkih osoba doživotno, kapitaliziranje odnosno diskontiranje se izvršava pomoću tablica aktuarske matematike.
4.5 PREKORAČENJE MEĐE GRAĐENJEM
[bookmark: _Toc387056257]Osnove za procjenu vrijednosti stvarne služnosti - imati dio svoje zgrade na susjednom zemljištu
Članak 42.
U slučaju da je građenjem zgrade prekoračena međa, za potrebe procjene vrijednosti stvarne služnosti imati dio svoje zgrade na susjednom zemljištu uzima se kao da je vlasniku zgrade do opoziva dana stvarna služnost imati dio svoje zgrade na susjednom zemljištu.
[bookmark: _Toc387056258]Vrijednost naknade za prekoračenje međe građenjem
Članak 43.
(1) Za utvrđivanje vrijednosti naknade za prekoračenje međe građenjem mjerodavna je vrijednost i veličina zemljišta koje je izgrađeno prekoračenjem međe prema vrijednosnim odnosima na dan kada je započeto građenje.
(2) Iznos naknade za prekoračenje međe građenjem dobiva se odgovarajućim ukamaćivanjem vrijednosti zemljišta koje je izgrađeno prekoračenjem međe.
[bookmark: _Toc387056259]Vrijednost povlasne nekretnine kod prekoračenja međe građenjem
Članak 44.
Tržišna vrijednost povlasne nekretnine s koje je međa prekoračena građenjem dobiva se iz:
1. vrijednosti zemljišta,
2. sadašnje vrijednosti naknade za prekoračenje međe građenjem i 
3. vrijednosti zgrade (uključivo dio kojim je prekoračena međa).


[bookmark: _Toc387056260]Vrijednost poslužne nekretnine kod prekoračenja međe građenjem
Članak 45.
(1) Tržišna vrijednost poslužne nekretnine koja je izgrađena prekoračenjem međe dobiva se iz:
1. vrijednosti zemljišta koje nije izgrađeno prekoračenjem međe
2. diskontirane vrijednosti dijela zemljišta na kojem je izgrađen dio građevine prekoračenjem međe
3. sadašnje vrijednosti naknade za prekoračenje međe građenjem i 
4. vrijednosti zgrade (bez dijela kojim je prekoračena međa).
(2) Moguće je razmotriti i druge okrnjenosti prilikom utvrđivanja tržišne vrijednosti poslužne nekretnine koja je izgrađena prekoračenjem međe, posebno zbog neiskoristivog oblika katastarske čestice.
[bookmark: _Toc387056261]4.6 POVRŠINE JAVNE NAMJENE
[bookmark: _Toc387056262]Općenito o površinama javne namjene
Članak 46.
Za potrebe procjene vrijednosti nekretnina, površine javne namjene dijele se na:
1. površine javne namjene koje se tako koriste i namijenjene su prostornim planovima da takve trajno ostanu (trajne površine javne namjene)
2. površine javne i posebne namjene koje se privode namjeni u skladu s prostornim planovima za potrebe gospodarskog i drugog korištenja (napuštene površine javne namjene) 
3. površine u privatnom vlasništvu koje se privode javnoj namjeni u skladu s prostornim planovima (buduće površine javne namjene).
[bookmark: _Toc387056263]Tržišna vrijednost trajnih površina javne namjene
Članak 47.
(1) Tržišna vrijednost trajnih površina javne namjene utvrđuje se prema stanju nekretnine u trenutku koji neposredno prethodi isključivanju zemljišta buduće javne namjene iz daljnjeg konjunkturnog razvoja (načelo prethodnog učinka).
(2) Načelo iz stavka 1. ovoga članka primjenjuje se i kod konverzijskih površina.
(3) Promjene u vrijednosti koje nastaju na temelju poboljšanja u infrastrukturi uzimaju se u obzir samo ako se mogu obrazložiti s gospodarskog stajališta budućeg javnog korištenja.
(4) Ako površine javne namjene iznimno stvaraju nezanemariv održivi prihod, njihova vrijednost može se procijeniti i na temelju čistog prihoda. Pristojbe, doprinosi i naknade ne uzimaju se u obzir kao prihodi.
(5) Površine javne namjene koje su u općoj uporabi ne procjenjuju se ako posebni zakon predviđa njihov prijenos bez naknade.
[bookmark: _Toc387056264]Tržišna vrijednost površina javne namjene kojima se ukida svojstvo javnog dobra
Članak 48.
(1) Tržišna vrijednost površina javne namjene kojima se ukida svojstvo javnog dobra utvrdit će se uzimanjem u obzir novoodređene kakvoće i vremena čekanja, a pri tome se može koristiti tržišna vrijednost okolnog zemljišta.
(2) Ako postoje okolnosti koje utječu na umanjenje vrijednosti u odnosu na okolno zemljište (primjerice troškovi uklanjanja trupa ceste, ponovnog ozelenjivanja i sl.), one će se uzeti u obzir.
[bookmark: _Toc387056265]Tržišna vrijednost budućih površina javne namjene
Članak 49.
Tržišna vrijednost budućih površina javne namjene iz članka 46. točke 3. ovoga Zakona utvrđuje se na temelju odredbi ovoga Zakona koje se odnose na način procjene naknade za izvlaštene nekretnine.
[bookmark: _Toc387056266]4.7 PROCJENA NAKNADE ZA IZVLAŠTENE NEKRETNINE
[bookmark: _Toc387056267]Osnove za procjenu iznosa naknade za potpuno izvlaštenu nekretninu
Članak 50.
(1) Pri procjeni iznosa naknade za potpuno izvlaštenu nekretninu potrebno je utvrditi:
1. uporabno svojstvo nekretnine radi procjene naknade za gubitak prava na nekretnini prema utvrđenom uporabnom svojstvu nekretnine (u daljnjem tekstu: naknada za gubitak prava), 
2. životne uvjete i uvjete korištenja kakve je vlasnik nekretnine koja se izvlašćuje imao koristeći se uporabnim svojstvima nekretnine radi procjene:
- povećanja naknade za posljedične gubitke koji nastaju zbog izvlaštenja (u daljnjem tekstu: posljedični gubitci), 
- smanjenja naknade za posljedične dobitke koji nastaju zbog izvlaštenja (u daljnjem tekstu: posljedični dobitci).
(2) Dvostruko uzimanje u obzir istih uporabnih svojstava nekretnine nije dopušteno.
(3) Pri procjeni iznosa naknade za potpuno izvlaštenu nekretninu potrebno je voditi računa o danu kakvoće i o danu vrednovanja. 
(4) Iznos naknade za potpuno izvlaštenu nekretninu dobiva se kao zbroj naknade za gubitak prava i posljedičnih gubitaka, od čega se oduzimaju posljedični dobitci i ne može biti manji od poljoprivrednog zemljišta.
(5) Stavci 1., 2., 3. i 4. ovoga članka primjenjuju se za određivanje naknade i u sporazumnom rješavanju pitanja stjecanja prava vlasništva određene nekretnine koja se može izvlastiti.
(6) Stavci 1., 2., 3. i 4. ovoga članka primjenjuju se za određivanje naknade i pri prijenosu zemljišta u vlasništvo jedinice lokalne samouprave prema posebnom zakonu kojim se uređuje područje prostornog uređenja i prema posebnom zakonu kojim se uređuju imovinskopravni odnosi u svrhu izgradnje infrastrukturnih građevina.
(7) Za procjenu vrijednosti druge odgovarajuće nekretnine koja se daje u vlasništvo kao naknada za nekretninu koja se može izvlastiti odnosno kao naknada za potpuno izvlaštenu nekretninu, primjenjuju se članci 21. do 25. ovoga Zakona.
[bookmark: _Toc387056268]Procjena naknade za gubitak prava 
Članak 51.
(1) Naknada za gubitak prava na nekretnini utvrđuje se u visini tržišne vrijednosti predmeta izvlaštenja. Mjerodavna je tržišna vrijednost u trenutku u kojem tijelo za izvlaštenje odlučuje o zahtjevu za izvlaštenje (dan vrednovanja)  prema utvrđenom uporabnom svojstvu nekretnine.
(2) Pri procjeni naknade ne uzimaju se u obzir:
1. povećanja vrijednosti nekretnine koja su nastala u očekivanju promjene dopuštenog korištenja ako se ta promjena ne može očekivati u dogledno vrijeme
2. promjene vrijednosti koje su nastale zbog predstojećeg izvlaštenja
3. povećanja vrijednosti koja su nastala poslije trenutka u kojem je vlasnik u sporazumnom rješavanju pitanja stjecanja prava vlasništva s korisnikom izvlaštenja, mogao prihvatiti ponudu za kupnju ili ponudu za drugu odgovarajuću nekretninu koja se daje kao naknada za nekretninu koja se može izvlastiti, odnosno kao naknada za potpuno izvlaštenu nekretninu uz prihvatljive uvjete, osim u mjeri koja je neophodna za korištenje i održavanje nekretnine.
4. promjene s povećanom vrijednošću koje su izvršene nakon što je u zemljišnim ili drugim javnim knjigama izvršena zabilježba postupka izvlaštenja, osim u mjeri u kojoj  su bile neophodne za korištenje i održavanje nekretnine
5. ugovori s kupoprodajnim cijenama koje vidljivo odstupaju od uobičajenih, čime te činjenice opravdavaju pretpostavku da su sklopljeni radi postizanja veće naknade.
(3) Ako se vrijednost vlasništva na nekretnini smanji zbog prava trećih koja se zadržavaju na nekretnini, koja se ponovno zasnivaju na nekoj drugoj nekretnini ili se zasebno nadoknađuju, tada to treba uzeti u obzir pri određivanja naknade za izvlašteni dio nekretnine.
[bookmark: _Toc387056269]Procjena naknade za posljedične gubitke
Članak 52.
(1) Naknadu za posljedične gubitke nastale uslijed izvlaštenja treba uzeti u obzir samo ako i u mjeri u kojoj ovi gubitci na imovini nisu uzeti u obzir pri određivanju naknade za gubitak prava. Naknadu za posljedične gubitke treba procijeniti na temelju utvrđenih životnih uvjeta i uvjeta korištenja kakve je vlasnik nekretnine koja se izvlašćuje imao koristeći tu nekretninu, uzimajući u obzir poštenu ravnotežu između zahtjeva općeg interesa i prava pojedinca na mirno uživanje svojega vlasništva, posebno:
1. za prolazni ili trajni gubitak koji dotadašnji vlasnik pretrpi u svojoj stručnoj djelatnosti/zanimanju, poslovnoj djelatnosti ili pri izvršavanju zadaća koje mu pripadaju s tim u svezi, ali samo do iznosa troška neophodnog da bi se neka druga nekretnina mogla koristiti na isti način kao ona koju treba izvlastiti
2. za smanjenje vrijednosti koje izvlaštenjem katastarske čestice ili jednog dijela prostorno ili gospodarski povezanog zemljišnog posjeda nastaje na drugom dijelu ili koje izvlaštenjem prava na katastarskoj čestici nastaje na drugoj katastarskoj čestici, ako umanjenje vrijednosti nije već uzeto u obzir pri određivanju naknade prema podstavku 1. ovoga stavka
3. za nužne izdatke preseljenja nastale kao posljedica izvlaštenja.
(2) Dan kakvoće za procjenu posljedičnih gubitaka jest onaj dan u kojem nastaju gubitci uslijed izvlaštenja (dan kakvoće pomiče se na dan vrednovanja).
(3) U slučaju iz stavka 1. podstavka 2. ovoga članka primjenjuje se odredba članka 51. stavka 2. podstavka 3. ovoga Zakona.
[bookmark: _Toc387056270]Procjena posljedičnih dobitaka 
Članak 53.
(1) Posljedični dobitci obračunavaju se pri prijenosu zemljišta u vlasništvo jedinice lokalne samouprave prema posebnom zakonu kojim se uređuje područje prostornog uređenja, odnosno kada je razvidan zajednički interes za izvlaštenjem vlasnika nekretnine i korisnika izvlaštenja.
 
(2) Procjena posljedičnih dobitaka temelji se na utvrđenim životnim uvjetima i uvjetima korištenja kakve je vlasnik nekretnine koja se izvlašćuje imao koristeći tu nekretninu, a pri tome se osobito uzimaju u obzir:
1. povećanja vrijednosti okolnog zemljišta zbog poboljšanja kategorije zemljišta i drugih obilježja koja se odnose na mogućnosti gradnje (prema naprijed pomaknuto stražnje zemljište) 
2. povećanja mogućnosti gospodarskoga korištenja nekretnine zbog dovođenja prometnice i toka prolaznika do nekretnine, posebno u slučajevima pristupnih prometnica bez kojih nije moguće optimalno korištenje zemljišta i ishođenje građevinske dozvole prema posebnom zakonu kojim se uređuje područje gradnje, te je i dan kakvoće za procjenu posljedičnih dobitaka onaj u kojem je moguće optimalno korištenje i ishođenje građevinske dozvole (dan kakvoće pomiče se na dan vrednovanja)

(3) Crta razgraničenja između prednjeg i stražnjeg građevinskog zemljišta iz stavka 1. podstavka 1. ovoga članka jest na međama onih građevnih čestica koje su se mogle osnovati uslijed izvlaštenja.
[bookmark: _Toc387056271]Procjena naknade za ustanovljenje zakupa
Članak 54.
Naknada za ustanovljenje zakupa procjenjuje se na temelju podataka iz poredbenih nekretnina u visini iznosa zakupnine iz ugovora o zakupu ili podatka o visini kamatne stope na nekretnine za predmetnu vrstu nekretnine.
Procjena naknade za ustanovljenje služnosti – nepotpuno izvlaštenje
Članak 55.
Naknada za ustanovljenje služnosti kod nepotpunog izvlaštenja procjenjuje se primjenom članaka 30. do 32. ovoga Zakona i odgovarajućom  primjenom članaka  50. do 53. ovoga Zakona. 
Način procjene vrijednosti nekretnina u ovršnim postupcima
Članak 56.
Za procjenu vrijednosti nekretnina u ovršnim postupcima primjenjuju se odredbe članaka 21. do 25. ovoga Zakona.

5. [bookmark: _Toc387056272][bookmark: _Toc387056273] PRIBAVLJANJE I IZDAVANJE PODATAKA ZA PROCJENU VRIJEDNOSTI NEKRETNINA
[bookmark: _Toc387056274]Pribavljanje podataka o prometu nekretnina
Članak 57. 
(1) Za procjenu vrijednosti nekretnina i izvođenje nužnih podataka koriste se kupoprodajne cijene i drugi podatci, kao što su najamnine, zakupnine i troškovi gospodarenja koji nisu pod utjecajem neuobičajenih ili osobnih okolnosti. 
(2) Prilikom izrade procjene vrijednosti nekretnina pored navedenih podataka u stavku 1. ovoga članka, potrebno je navesti i datum kada je sklopljen kupoprodajni ugovor, broj katastarske čestice, naziv katastarske općine, površinu katastarske čestice, te podatke koji se odnose na kakvoću i obilježja nekretnine. Ako se radi o izgrađenim katastarskim česticama, potrebno je navesti i vrstu građevine, opis građevine, njezinu površinu, naziv ulice/trga, kućni broj, kat i godinu građenja.
(3) Kupoprodajne cijene i drugi podatci koji su pod utjecajem neuobičajenih ili osobnih okolnosti iz stavka 1. ovoga članka ne smatraju se transakcijama po tržišnim uvjetima i nisu pogodne za procjenu vrijednosti nekretnina.
(4) U svrhu provedbe ovoga Zakona raspoloživi podatci iz stavaka 1. i 2. ovoga članka mogu se, uz opravdani interes, na temelju pisanog zahtjeva pribavljati iz:
	1. eNekretnine
2. isprava o kupoprodaji nekretnina koje su uložene u zbirku isprava zemljišnoknjižnih odjela.
(5) Podatci iz stavaka 1. i 2. ovoga članka kao i podatci o kakvoći poredbenih nekretnina smatraju se razmjernima svrsi za koju su izdani ako se odnose na procjenu vrijednosti pojedinačne nekretnine za koju se pribavljaju.
(6) U slučaju nedostatka podataka na području nekretnine za koju se izrađuje procjena vrijednosti, moguće je, uz dodatnu analizu i interkvalitativno izjednačenje, upotrijebiti i druge podatke koji su dostupni na usporedivim područjima.  
(7) Podatci iz stavaka 1. i 2. ovoga članka ne mogu biti stariji od 4 (četiri) godine u odnosu na dan vrednovanja, osim ako je drugačije posebno traženo u zadatku za izradu procjene vrijednosti nekretnine.
[bookmark: _Toc387056275]Izdavanje podataka
Članak 58.
(1) Opravdani interes za pribavljanje podataka iz članka 57. stavaka 1. i 2. ovoga Zakona imaju pravosudna i upravna tijela te procjenitelji u svrhu izrade procjembenih elaborata.  
(2) Ako se podatci iz članka 57. stavaka 1. i 2. ovoga Zakona smatraju osobnim podatcima prema posebnom zakonu koji uređuje područje zaštite osobnih podataka, tada su procjenitelji prilikom izrade procjembenih elaborata dužni s navedenim podatcima postupati sukladno posebnom zakonu kojim se uređuje područje zaštite osobnih podataka.
(3) U zahtjevu za izdavanje podatka iz članka 57. stavaka 1. i 2. ovoga Zakona  uvjeti za dohvat podataka (područje i vremenski raspon) moraju biti odabrani logično i racionalno te se obvezno obrazlažu u procjembenom elaboratu. 


Članak 59.
U slučaju nedostatka javno dostupnih podataka za trošak gradnje i održivog vijeka korištenja građevina u Republici Hrvatskoj, takvi podatci mogu biti preuzeti iz javno dostupnih podataka zemalja članica Europske unije, uz uvažavanje posebnosti. 

6.  NADZOR
Članak 60.
(1) Nadzor nad provedbom ovoga Zakona i propisa donesenih na temelju ovoga Zakona te zakonitost rada upravnih tijela, povjerenstava i procjenitelja s tim u vezi provodi Ministarstvo.
(2) Nadzor iz stavka 1. ovoga članka koji se odnosi na opće akte provodi se u skladu s planom nadzora koji posebnom odlukom donosi ministar te na traženje pravosudnih tijela.
Članak 61.
(1) Upravna tijela, povjerenstva i procjenitelji dužni su Ministarstvu, u svrhu provedbe nadzora, dostaviti sve zatražene podatke, dokumente i izvješća u zatraženom roku.
(2) Ako upravno tijelo, povjerenstvo i procjenitelj ne postupe po traženju Ministarstva iz stavka 1. ovoga članka, na ispunjenje zatraženog pozivaju se rješenjem.
Članak 62.
(1) Ministarstvo rješenjem nalaže upravnom tijelu, povjerenstvu i procjenitelju otklanjanje nezakonitosti koja se utvrdi u provedbi nadzora i određuje rok za njezino otklanjanje.
(2) Nepostupanje po rješenju iz stavka 1. ovoga članka iz neopravdanog razloga  teška je povreda službene dužnosti čelnika upravnog tijela, predsjednika povjerenstva, odnosno smatra se nesavjesnim i neurednim obavljanjem posla procjenitelja.
Članak 63.
(1) Ako upravno tijelo, povjerenstvo ili procjenitelj ne postupi po rješenju Ministarstva iz članka 61. stavka 2., odnosno članka 62. stavka 1. ovoga Zakona, na izvršenje će se prisiliti novčanom kaznom.
(2) U svrhu prisile na izvršenje rješenja tijela jedinice lokalne i područne (regionalne) samouprave, upravnog tijela i stručnog upravnog tijela, novčana kazna iz stavka 1. ovoga članka izriče se jedinici lokalne odnosno područne (regionalne) samouprave čije je to tijelo.

Članak 64.
(1) Postupak zbog teške povrede službene dužnosti službenika upravnog tijela te zbog nesavjesnog i neurednog obavljanja posla procjenitelja, propisanog ovim Zakonom ili posebnim propisom, uočenog u provedbi nadzora nad provedbom ovoga Zakona, pokreće se na zahtjev ministra.
(2) Ako se u nadzoru utvrdi da je povrijeđen ovaj Zakon i/ili propis donesen na temelju ovoga Zakona, Ministarstvo ima pravo i obvezu podnijeti optužni prijedlog ili kaznenu prijavu.
7.  PREKRŠAJNE ODREDBE
Članak 65.
(1) Novčanom kaznom od 20.000,00 do 50.000,00 kuna kaznit će se za prekršaj pravna osoba:
1. ako je izradila procjembeni elaborat a ne ispunjava uvjete iz članka 10. stavka 1. ovoga Zakona
2. ako procjembeni elaborat nije izradila u skladu s važećim propisima (članak 10. stavak 4.)

(2) Novčanom kaznom od 15.000,00 do 30.000,00 kuna kaznit će se za prekršaj fizička osoba:
1. ako je izradila procjembeni elaborat a ne ispunjava uvjete iz članka 10. stavka 1. ovoga Zakona
2. ako procjembeni elaborat nije izradila u skladu s važećim propisima (članak 10. stavak 4.) 

(3) Uz kaznu za prekršaj iz stavka 1. i 2. ovoga članka procjenitelju se može izreći zaštitna mjera zabrane obavljanja poslova procjenjivanja u trajanju od tri mjeseca do šest mjeseci, a za prekršaj počinjen drugi ili više puta uz novčanu kaznu izreći će se navedena mjera u trajanju od šest mjeseci do jedne godine.
(4) Za prekršaj iz stavka 1. ovoga članka novčanom kaznom u iznosu od 10.000,00 do 20.000,00 kuna kaznit će se i odgovorna osoba u pravnoj osobi.
(5) Novčanom kaznom od 5.000,00 do 30.000,00 kuna kaznit će se za prekršaj javni bilježnik ako ne dostavi isprave u roku i na mjesto kako je propisano člankom 5.  stavkom 2. ovoga Zakona.
(6) Novčanom kaznom od 5.000,00 do 10.000,00 kuna kaznit će se za prekršaj fizička ili pravna osoba koja upravnom tijelu ne dostavi tražene isprave i/ili ne omogući očevid na nekretnini prema članku 17. stavku 3. ovoga Zakona.

8.  PRIJELAZNE I ZAVRŠNE ODREDBE
Članak 66.
(1) Pravilnike iz članka 7. stavka 3.  i  članka 25. ovoga Zakona donijet će ministar u roku od 30 dana od dana stupanja na snagu ovoga Zakona.
(2) Do stupanja na snagu pravilnika iz članka 25. ovoga Zakona ostaje na snazi Pravilnik o metodama procjene vrijednosti nekretnina (Narodne novine, broj 79/2014).
Članak 67.
Župani odnosno gradonačelnici velikih gradova i Grada Zagreba dužni su osnovati procjeniteljska povjerenstva iz članka 11. ovoga Zakona u roku od 60 dana od dana stupanja na snagu ovoga Zakona i omogućiti stručnu i administrativno-tehničku podršku povjerenstvima.Članak 68.
(1) Početne podatke o realiziranim kupoprodajama nekretnina za eNekretnine, Ministarstvo će preuzeti iz Evidencije prometa nekretnina ministarstva nadležnog za financije - Porezne uprave. 
(2) Početno stanje planova približnih vrijednosti izradit će Ministarstvo, na osnovi analize i evaluacije početnih podataka o realiziranim kupoprodajama nekretnina. 
Članak 69.
Do uspostave eNekretnine, podatci za procjene vrijednosti nekretnina mogu se pribavljati iz:
1. baza podataka o kupoprodajnim cijenama i ugovorenim cijenama zakupa i/ili najma (primjerice registar pomoćnih podataka i sl.) koje vode jedinice lokalne i područne (regionalne) samouprave,  
2. evidencija o posredovanju u prometu nekretnina prema posebnome zakonu kojim se uređuje područje posredovanja u prometu nekretnina,
Članak 70.
Danom stupanja na snagu ovoga Zakona prestaje važiti Uredba o procjeni vrijednosti nekretnina (Narodne novine, broj 74/2014).
Članak 71.
Ovaj Zakon stupa na snagu osmoga dana od dana objave u Narodnim novinama.



O B R A Z L O Ž E NJ E


Uz članak 1.
Propisuje se sadržaj ovog  Zakona koji čine  osnovni pojmovi iz područja procjene vrijednosti nekretnina, procjenitelji, sastav i nadležnosti procjeniteljskih povjerenstava i visokog procjeniteljskog povjerenstva, nadležnosti upravnih tijela županija, Grada Zagreba i velikog grada u provedbi ovog Zakona, metode procjenjivanja vrijednosti nekretnina, način procjene vrijednosti naknade za izvlaštene nekretnine, način prikupljanja i evidentiranja, evaluacija i izdavanje podataka potrebnih za procjene vrijednosti nekretnina.

Uz članak 2.
Propisuje se područje primjene Zakona

Uz članak 3.
Ovim člankom propisuju se osnovni pojmovi u smislu ovoga Zakona.

Uz članak 4.
Propisuje se što je procjembeni elaborat

Uz članak 5.
Ovim člankom propisuje se zbirka kupoprodajnih cijena.

Uz članak 6.
Odredbom ovog članka propisuje se plan približnih vrijednosti kao skup cjenovnih blokova  određenih na osnovi približnih vrijednosti zemljišta. Također definira se i što se smatra približnim vrijednostima zemljišta, nadalje da se iste utvrđuju prema odredbama Glave 3. ovog Zakona.
Propisano je i da se približne vrijednosti zemljišta moraju evidentirati i objaviti u elektroničkom obliku jednom godišnje.

Uz članak 7.
Propisuje se da je ministarstvo nadležno za poslove graditeljstva i prostornog uređenja dužno uspostaviti i održavati informacijski sustav tržišta nekretnina (e-Nekretnine), čiji su sastavni dio zbirka kupoprodajnih cijena i plan približnih vrijednosti, te da se e-Nekretnine vode u elektroničkom obliku a podaci iz tog sustava moraju biti javno dostupni na Internet stranici ministarstva.

Uz članak 8.
Odredba o rodnom značenju

Uz članak 9.
Utvrđuje se da će  način rada u tijelima jedinica lokalne samouprave i jedinicama područne i regionalne samouprave u vezi s provedbom ovog zakona naputkom propisati ministar.

Uz članak 10.
Navedeni članak propisuje da je procjenitelj u smislu ovog Zakona fizička osoba stalni sudski vještak za procjenu nekretnina ili stalni sudski procjenitelj imenovan u skladu sa posebnim propisima, te da je u obavljanju poslova za koje je ovlašten dužan postupati samostalno, stručno, neovisno i nepristrano. Omogućava se i pravnim osobama da prema ovom Zakonu procjenjuju vrijednosti nekretnina.

Uz članak 11.
Ovom odredbom propisana je obveza osnivanja procjeniteljskih povjerenstava za područje županije, Grada Zagreba odnosno velikoga grada i to radi stručne analize i evaluacije podataka te davanja stručnih prijedloga i mišljenja o tržištu nekretnina. Određen je mandat članovima povjerenstva i to četiri godine s mogućnošću ponovnog izbora. Iz razloga racionalizacije poslovanja županije ili veliki gradovi u pripadnim županijama mogu dogovorno preuzeti obvezu osnutka povjerenstva a također otvorena je  mogućnost da povjerenstva osnuju i gradovi koji nemaju tu obvezu ako za to iskažu interes.

Uz članak 12.
Propisuje se sastav povjerenstava, koje odlukom imenuje i razrješava župan, gradonačelnik Grada Zagreba odnosno gradonačelnik velikoga grada.

Uz članak 13.
Propisuje se nadležnost povjerenstava. Također propisano je da su stručni prijedlozi i mišljenja povjerenstva obvezujući za upravna tijela županije, Grada Zagreba odnosno velikoga grada.

Uz članak 14.
Ovom odredbom propisuje se način rada i potrebna većina za odlučivanje na sjednicama povjerenstva.

U članak 15.
Propisuje se mjesna nadležnost povjerenstva i to za one nekretnine koje se nalaze na području za koja su osnovana, a u slučaju infrastrukturnih linijskih građevina mjesno je nadležno ono povjerenstvo na čijem se području nalazi njen najveći dio.

Uz članak 16.
Obveza je županije, odnosno Grada Zagreba i velikog grada da osiguraju službenike prikladne stručnosti, opremu i prostorije za obavljanje stručnih i administrativno tehničkih poslova za potrebe povjerenstva.

Uz članak 17.
Ovom odredbom propisana je nadležnost županija, Grada Zagreba, odnosno velikog grada u provedbi ovog Zakona. Također uvodi se obveza izrade Izvješća o tržištu nekretnina za područje nadležnosti navedenih jedinica lokalne i područne (regionalne) samouprave kao i obveza objave istih do 31. ožujka svake kalendarske godine.
Uvodi se također obveza vlasnika i posjednika nekretnina da u svrhu vođenja i evaluacije zbirke kupoprodajnih cijena dopuste upravnim tijelima očevid na katastarskoj čestici. U slučaju stambenog prostora to se može učiniti samo uz suglasnost vlasnika odnosno posjednika stana.

U članak 18.
Propisuje se da se za područje Republike Hrvatske osniva visoko procjeniteljsko povjerenstvo i to na mandat od četiri godine i sa mogućnošću ponovnog izbora. Troškove visokog povjerenstva dužna je snositi Republika Hrvatska osim u slučaju druge procjene, a Ministarstvo je dužno osigurati administrativno tehničke i kadrovske uvjete za rad visokog povjerenstva.

Uz članak 19.
Ovom odredbom propisan je sastav visokog povjerenstva

Uz članak 20.
Propisuje se nadležnost Visokog povjerenstva koje se sastoji u davanju stručnih prijedloga i mišljenja o analizama i pregledu stanja na tržištu nekretnina, te izrada druge procjene na zahtjev tijela državne uprave, lokalne i područne (regionalne) samouprave, sudova i drugih pravosudnih tijela. Drugu procjenu izrađuju komisijski tri člana visokog povjerenstva.
Ministarstvo je dužno najmanje jednom godišnje do 30. travnja za proteklu godinu izdati Pregled o tržištu nekretnina Republike Hrvatske s pregledom približnih vrijednosti zemljišta i drugim parametrima vezanim uz procjene vrijednosti nekretnina. Pregled tržišta nekretnina se izdaje u informatičkom obliku te javno objavljuje.
Također uvodi se obveza ministarstvu da svake godine do 15. travnja objavljuje plan približnih vrijednosti koje su povjerenstva dužna dostaviti, uz prethodno mišljenje visokog povjerenstva.

Uz članak 21.
Ovom odredbom definira se osnovica za vrednovanje nekretnina prema ovog zakonu i to kao tržišna vrijednost nekretnine koja se utvrđuje prema propisanim metodama za procjenu vrijednosti nekretnina.
Iznimka je da u troškovnoj metodi osnovica za procjenu nije tržišna vrijednost nekretnine, ali se primjenom koeficijenta prilagodbe troškovna vrijednost može preračunati na tržišnu vrijednost.

Uz članak 22.
Ovom odredbom propisane su osnove za procjenu vrijednosti nekretnine.

Uz članak 23.
Propisuju se metode za procjenu vrijednosti nekretnina i to poredbena metoda, prihodovna metoda i troškovna metoda.

Uz članak 24.
Ovom odredbom propisuje se odabir metode procjene vrijednosti nekretnina prema vrsti nekretnine.


Uz članak 25.
Ovom odredbom daje se ovlaštenje ministru za donošenje pravilnika kojim se za potrebe provedbe ovoga Zakona razrađuju metode procjena vrijednosti nekretnina, izvođenje nužnih podataka, elementi, oblik i sadržaj procjembenog elaborata i druga pitanja s tim u svezi.

Uz članak 26.
Propisuje se osnove za procjenu vrijednosti prava građenja i to na način da se mora uzeti u obzir tržišna vrijednost zemljišta neopterećenog pravom građenja, kamata na nekretnine, kamata na pravo građenja, održivi vijek korištenja građevine za čiju se gradnju osniva pravo građenja, vrijednost investicije, dužina trajanja osnovanog prava građenja odnosno ostatak trajanja osnovanog prava građenja. Također je propisano da se prilikom utvrđivanja tržišne vrijednosti prava građenja mora utvrditi rok za revalorizaciju.

Uz članak 27.
Propisuje se kamatna stopa na pravo građenja i kamatna stopa na nekretnine.

Uz članak 28.
Ovom odredbom propisano je da se tržišna vrijednost prava građenja utvrđuje u financijsko matematičkom postupku kapitalizacijom razlike između kamate na nekretnine i kamate na pravo građenja prema kamatnoj stopi na nekretnine i dužini trajanja, odnosno ostatku trajanja osnovanog prava građenja.

Uz članak 29.
Ovom odredbom propisuju se osnove za procjenu vrijednosti prava služnosti na način da se prilikom utvrđivanja tržišne vrijednosti prava služnosti mora uzeti u obzir tržišna vrijednost zemljišta neopterećenog pravom služnosti, kamata na nekretnine, stupanj okrnjenosti pravom služnosti opterećene nekretnine, veličina prostora za izvršavanje služnosti na poslužnoj nekretnini ili mjera korištenja cijele nekretnine. Osnovica za izračun tržišne vrijednosti prava služnosti je tržišna vrijednost predmetne nekretnine neopterećene služnošću.

Uz članak 30.
Ovom odredbom propisuju se osnove za procjenu vrijednosti služnosti puta.

Uz članak 31.
Ovom odredbom propisuje se procjena iznosa naknade za služnost puta.

Uz članak 32.
Ovom odredbom propisuje se procjena vrijednosti povlasne nekretnine.

Uz članak 33.
Ovom odredbom propisuje se način utvrđivanja tržišne vrijednosti poslužne nekretnine.

Uz članak 34.
Propisuje se osnove za procjenu vrijednosti služnosti vodova i to okrnjenost kod služnosti vodova.

Uz članak 35.
Propisuje se procjena vrijednosti zaštitnog pojasa.

Uz članak  36.
Ovom odredbom propisuje se osnove za procjenu vrijednosti prava stanovanja ili prava plodouživanja.

Uz članak 37.
Propisuje se da je osnova za procjenu vrijednosti prava stanovanja ili prava plodouživanja gospodarski dobitak nositelja tih prava.

Uz članak 38.
Ovom odredbom propisuju se druge okolnosti koje utječu na vrijednost prava stanovanja ili prava plodouživanja.

Uz članak 39..
Propisuje se način obračuna doživotne i trajne rente kod prava stanovanja ili prava plodouživanja.

Uz članak 40.
Propisuje se vrijednost nekretnine opterećene pravom stanovanja ili pravom plodouživanja.

Uz članak 41.
Ovom odredbom propisuje se izračun doživotne rente za procjenu vrijednosti nekretnine opterećene pravom plodouživanja.

Uz članak 42.
Ovom odredbom propisuju se osnove za procjenu vrijednosti stvarne služnosti imati dio svoje zgrade na susjednom zemljištu.

Uz članak 43.
Propisuje se vrijednost naknade za prekoračenje međe građenjem.

Uz članak 44.
Propisuje se vrijednost povlasne nekretnine kod prekoračenja međe građenjem.

Uz članak 45.
Propisuje se vrijednost poslužne nekretnine kod prekoračenja međe građenjem.

Uz članak 46.
Ova odredba propisuje način podjele površina javne namjene za potrebe procjene vrijednosti nekretnina i to kao površine javne namjene koje se tako koriste i namijenjene su prostornim planovima da takve trajno ostanu (trajne površine javne namjene), površine javne i posebne namjene koje s privode namjeni u skladu s prostornim planovima za potrebe gospodarskog i drugog korištenja (napuštene površine javne namjene) i površine u privatnom vlasništvu koje se privode javnoj namjeni u skladu s prostornim planovima (buduće površine javne namjene).

Uz članak 47.
Ovom odredbom propisuje se tržišna vrijednost trajnih površina javne namjene.

Uz članak 48.
Propisuje tržišnu vrijednost površina javne namjene kojima se ukida svojstvo javnog dobra.

Uz članak 49.
Propisuje tržišnu vrijednost budućih površina javne namjene.

Uz članak 50.
Ovom odredbom propisuju se osnove za procjenu vrijednosti naknade za potpuno izvlaštenu nekretninu. S tim u svezi prilikom procjene iznosa naknade za potpuno izvlaštenu nekretninu uzima se u obzir uporabno svojstvo nekretnine radi procjene naknade za gubitak prava na nekretnini prema utvrđenom uporabnom svojstvu nekretnine, životne uvjete i uvjete korištenja kakve je vlasnik nekretnine koja se izvlašćuje imao koristeći se uporabnim svojstvima nekretnine radi procjene.
Za procjenu iznosa naknade uzima se u obzir dan kakvoće i dan vrednovanja. Iznos naknade za potpuno izvlaštenu nekretninu dobiva se kao zbroj naknade za gubitak prava i posljedičnih gubitaka, od čega se oduzimaju posljedični dobitci, pri čemu isti ne može biti manji od poljoprivrednog zemljišta.

Uz članak 51.
Propisuje se naknada za gubitak prava  koja se uzima u obzir prilikom utvrđivanja iznosa naknade za izvlaštenje.

Uz članak 52.
Propisuje se naknada za posljedične gubitke koji se uzimaju u obzir prilikom utvrđivanja iznosa naknade za izvlaštenje.

Uz članak 53.
Propisuje se naknada za posljedične dobitke koji se uzimaju u obzir prilikom utvrđivanja iznosa naknade za izvlaštenje.

Uz članak 54.
Ovom odredbom utvrđuje se način procjene naknade za ustanovljenje zakupa.

Uz članak 55.
Propisuje se da se naknada za ustanovljenje služnosti kod nepotpunog izvlaštenja procjenjuje primjenom članaka 30. do 32. i odgovarajućom  primjenom članaka  50. do 53. ovoga Zakona. 


Uz članak 56.
Propisuje se da za procjenu vrijednosti nekretnina u ovršnim postupcima primjenjuju odredbe članaka 21. do 25. ovoga Zakona.

Uz članak 57.
Propisuje se način pribavljanja podataka o prometu nekretnina

Uz članak 58.
Propisuje se izdavanje podataka i to na način da opravdani interes za pribavljanje podataka iz članka 57. stavak 1. i 2. ovoga zakona imaju pravosudna i upravna tijela te procjenitelji u svrhu izrade procjembenih elaborata.
Također propisano je da se sa osobnim podatcima treba postupati u skladu sa posebnim propisom iz područja zaštite osobnih podataka.

Uz članak 59.
Propisano je da u slučaju nedostatka javno dostupnih podataka za trošak gradnje i održivog vijeka korištenja građevina u Republici Hrvatskoj, takvi podatci mogu biti preuzeti iz javno dostupnih podataka zemalja članica Europske unije, uz uvažavanje posebnosti.

Uz članak 60.
Nadzor na provedbom ovoga Zakona i propisa koji će biti doneseni na temelju ovoga Zakona te zakonitost rada upravnih tijela, povjerenstava i procjenitelja s tim u vezi provodi Ministarstvo.

Uz članak 61.
Propisana je obveza upravnih tijela i povjerenstava da Ministarstvu, u svrhu provedbe nadzora, omoguće pristup svojim službenim prostorijama, a upravno tijelo, povjerenstvo i procjenitelj da dostave sve zatražene podatke, dokumente i izvješća u zatraženom roku. U protivnom na ispunjenje zatraženog pozivat će se rješenjem.

Uz članak 62.
Propisano je da Ministarstvo rješenjem nalaže upravnom tijelu, povjerenstvu i procjenitelju otklanjanje nezakonitosti koja se utvrdi u provedbi nadzora i rokom u kojem se navedeno treba otkloniti.
Nepostupanje po rješenju iz stavka 1. ovoga članka iz neopravdanog razlog teška je povreda službene dužnosti čelnika upravnog tijela, predsjednika povjerenstva, odnosno smatrat će se nesavjesnim i neurednim obavljanjem dužnosti procjenitelja.

Uz članak 63.
Propisane su novčane kazne za nepostupanje po rješenju Ministarstva u provedbi nadzora.

Uz članak 64.
Propisano je da postupak zbog teške povrede službene dužnosti službenika upravnog tijela te zbog nesavjesnog i neurednog obavljanja posla procjenitelja pokreće ministar.
Također ministarstvo ima pravo i obvezu podnijeti optužni prijedlog ili kaznenu prijavu ako u nadzoru utvrdi da je povrijeđen ovaj Zakon ili propis donesen na temelju ovoga Zakona.

Uz članak 65.
Propisane su novčane kazne za prekršaj javnim bilježnicima za prekršaj iz članka 5. stavak 2., procjeniteljima za prekršaj iz članka 10., te fizičkim i pravni osobama za prekršaj iz članka 17. stavak 3.

Uz članak 66.
Propisuje se obveza ministra da donese pravilnike iz članka 7.stavak 3. i članka 25. ovoga Zakona. Do stupanja na snagu pravilnika iz članka 25. ovoga Zakona ostaje na snazi Pravilnik o metodama procjene vrijednosti nekretnina (Narodne novine, broj 79/2014).

Uz članak 67.
Propisuje se obveza županima odnosno gradonačelnicima velikih gradova i Grda Zagreba da osnuju procjeniteljska povjerenstva u roku od 60 dana od dana stupanja na snagu ovoga Zakona.

Uz članak 68.
Propisano je da će početne podatke o realiziranim kupoprodajama nekretnina za eNekretnine Ministarstvo preuzeti iz Evidencije prometa nekretnina Ministarstva financija.
Također obvezuje se Ministarstvo graditeljstva i prostornoga uređenja izraditi početno stanje planova približnih vrijednosti na osnovi podataka o realiziranim kupoprodajama nekretnina.

Uz članak 69.
Propisuje se način pribavljanja podataka do uspostave eNekretnine.

Uz članak 70.
Stupanjem na snagu ovoga Zakona prestaje važiti Uredba o procjeni vrijednosti nekretnina.

Uz članak 71.
Odredbom ovog članka, sukladno Ustavu Republike Hrvatske, propisuje se objava i dan stupanja na snagu ovoga Zakona. Naime, Vlada Republike Hrvatske je na sjednici 24. travnja 2014. godine prihvatila Nacionalni program reformi Republike Hrvatske, izrađen u okviru procesa usklađivanja ekonomske politike s ciljevima i odredbama definiranima na razini Europske unije poznatim pod nazivom Europski semestar. Nacionalni program reformi je između ostalog predvidio uvođenje fiskalnog registra i poreza na nekretnine do 01. siječnja 2016. godine, te je s tim u vezi potrebno do tada u cijelosti uspostaviti sustav vrednovanja nekretnina.

Iz ovih razloga predlaže se da predmetni Zakon stupi na snagu osmoga dana od dana objave u Narodnim novinama.

